1522ko uztailaren 19an Amaiurko gaztelua bereganatu zuen espainiar gudarosteak, euren erreinuaren defentsan erresistitu nahi izan zuten nafar gerlariak garaituta. Ez zen izan Nafarroako konkistaren borrokaldi funtsezkoena, bai seguruenik sinbolikoena. Historiak isilarazita egon ondoren, burujabetzaren aldeko aldarrikapen modura birsortu zaigu “azken nafarren” oihu hura, bost mende geroago.\nNafarroa Berriz Altxa ekimenak ekainaren 5ean antolatutako Amaiuraldia-an Amaiurko gazteluaren inguruko zelaiak jendez bete ziren, gertaeraren 500. urteurrena gogoratu eta burujabetzaren aldeko borroka bizirik dagoela aldarrikatzeko. (Argazkia: Foku / Idoia Zabaleta)\n500 urte beteko dira aurten Amaiurren Nafarroako erreinuaren aldekoak hango gazteluan gotortu eta espainiar gudarosteari aurre egin ziotela. Berrehun inguru zirela diote orduko kronikek, gaur badakigu seguruenik ehun baino ez zirela, milaka soldaduren kontra. Bizirik geratu zirenetatik asko preso hartu zituzten eta batzuk giltzapean zeudela hil ziren, tartean Jaime Belaz Medrano kapitaina, Amaiurko gazteluaren alkaidea. Hala, Karlos V.a espainiar errege eta germaniar enperadoreak behin betiko zapaldu nahi izan zituen nafar agaramontarren independentzia nahiak.\nAmaiurkoa agian ez zen izan Nafarroako konkistaren borrokaldi garrantzitsuena –urtebete lehenagoko Noaingo batailarekin konparatuta, adibidez–, baina balio sinboliko itzela zuen, gazteluaren kokapen estrategikoagatik, eta gertaerak galtzaileen artean utzitako zauriagatik. 1841ean foruak eta erreinua guztiz galdu zirenean, Amaiurko “azken nafarren” erresistentzia gogoratu eta iruditeria oso bat eraiki zen, are gehiago duela mende bat abertzaletasunak “nafar askatasunaren alde” borrokatu zirenak omentzeko monolitoa eraiki zuenean.\nEspainiako erregeak 1522ko abuztuan agindu zuen gaztelua eraisteko, “harria harriaren gainean utzi gabe”\nGaur egun burujabetzaren ikur bilakatu da 1522ko borrokaldi hura, ekainaren 5eko Amaiuraldia-n ikusi dugun lez: ehunka lagun elkartu ziren Amaiurren eta Elizondon, herriaren memorian “data hori zizelkatzeko”. Baina zer dakigu egiaz gertatutakoari buruz? Ikerketa historikoek eta arkeologiak gero eta datu gehiago ematen badizkigute ere, epikaren lurrunak oraindik jarraitzen du Amaiur estaltzen.\nInperioen garaiko plaza globala\nErregeordearen ordezkaria harresien aurrean jarri zenean, errenditzeko eskatu zien barruan zeudenei, enperadorearen izenean. Baina Jaime Belaz Medranok eta berekin zeuden nafar erregearen aldeko jauntxoek –tartean Xabier, Aginaga, Azkona eta Zareko jaunek– ez zuten amore eman. Gaztelu hartan hamaika borroka gertatu ziren aurretik, eta ez zeuden prest plaza besterik gabe uzteko. 1522ko uztailaren 12a zen eta handik zazpi egunera amaitu zuten asalto odoltsua espainiarrek.\nAlbako dukeak hamar urte lehenago Nafarroa inbaditu zuenetik, hainbat aldiz aldatu zen eskuz Amaiur: 1512an nafar eta frantziar tropek bereganatu zuten; 1513an Arazuriko Frances Beaumont kapitainak hartu zuen inbaditzaileentzat berriz ere; eta 1521ean nafarren lehen erasoaldiari eutsi ondoren, udazkenean Anton Alguacil alkaide gaztelar harroputzak bere burua entregatu behar izan zuen. Denbora horretan guztian, Amaiurrek gero eta garrantzi handiagoa hartu zuen,\nPirinioetako igarobide estrategikoan egonik, artillerian oinarritutako armada handi eta modernoei aurre egiteko prestatu nahi izan zelako.\nEzin ahaztu dezakegu zein zen testuingurua. Nabarraldek eta Hernani Errotzenek antolatutako Amaiur gogoan jardunaldian, Idoia Arrieta historialariak azpimarratu zuen monarkiak zentralizatzen ari ziren garaia zela eta hori lotuta zegoela “inperio unibertsal baten idealarekin”. Hain justu, 1522. urtean eman zion Juan Sebastian Elkanok munduari bira: “Elkanok mundu bira horrekin harremanetan jarri zituen zuzenean kolonialismoa, inperialismoa, masa-esklabotza eta kapitalismoa”. Pirinioetako bailara txiki bateko gaztelua kontrolatzeko interesa, beraz, askotan uste dena baino globalagoa zen.\nGazteluaren aztarnak eta Amaiurko herria tontorretik. 1522ko borrokaldiaz gutxi badakigu, are gutxiago dakigu herritarrek bizi izandakoaz. (Argazkia: Urko Apaolaza)\n“Denok hilko gara berarekin, gaztelua defendatzearren”\nBaina zein zen defendatzaileen egoera? Nola iritsi ziren gotorleku horretan setiaturik egotera? 1521eko Noaingo porrota kolpe handia izan zen Enrike II.arentzat eta Nafarroako erreinua berreskuratu nahi izan zuten guztientzat. Komuneroen altxamenduak Gaztelan sorturiko nahasmenak aprobetxatuz, eta Frantziako erregearen laguntzarekin, okupatzaileak Ebroko mugaraino bidali zituzten hasiera batean.\nErantzuna berehalakoa izan zen eta, dakigun bezala, Noainen frantziar eta nafar tropak garaituak izan ziren. Hala ere, Bonnivet Frantziako almiranteak kontraerasoari ekin zion urte hartako udazkenean, eta Amaiur errendiarazi zuen nafarren alde –Hondarribiarekin batera–. Beraz, 1521eko urriaren 3tik aurrera, Belaz Medranoren kargupean aurkitzen dugu gaztelua.\nNeguaren gordinak gerrak baldintzatzen zituen garai haietan, itxaronaldi arraro bat egon zen hainbat hilabetez. Belaz Medrano ez zen fio Baztanen eta Malerrekan agintzen zuten beaumondarrez, Urtsuako jauna tartean, eta horregatik frantziarrei laguntza eskatu zien –ikusirik Enrike II.ak ezin ziola baliabide nahikorik bermatu–. “Baina ez zen doan izan”, dio Peio Monteano historialariak Amaiur 1522. Los navarros que defendieron el reino (Amaiur 1522. Erresuma defendatu zuten nafarrak, Mintzoa, 2018) liburuan: “Baionara joan behar izan zuen eta Frantziako erregeari fideltasuna eskaini”.\nAmaiur eta Baztango Aro Modernoko mapa.\nUdaberritik aurrera liskar ugari gertatuko dira Donezteben kanpaturik dauden tropa inperialekin. Abagune horretan, ekainaren 30ean frantziarrek atzera egingo dute Irungo San Martzialen, Hondarribirantz, eta Amaiurko defendatzaileak erretagoardiako babesik gabe geratuko dira. Orduan abiatuko da Mirandako kondea, Nafarroako erregeordea, eurak asaltatzera milaka soldadurekin.\nHanka egin zezaketen, baina momenturen batean, ez dakigu noiz, Belaz Medrano eta gainerako jauntxo eta gerlari nafarrek erabakiko dute gazteluan geratzea: “Denok hilko gara berarekin, gaztelua defendatzearren”, idatziko dio Etxalarko notarioak Urdazubiko abadeari… “Bera”, Belaz Medrano da, noski. Hor sartuko dira historia liburuetan eta literatura epikoan, Lauaxetak Gaztelu baltza olerkian izkiriatu moduan:\nIkurrin bat –kate ta lili–\nArtilleria zerutik, lehergailuak lur azpitik\nItzul gaitezen 1522ko uztailaren 12ra. Badirudi ordurako Amaiurko goarnizioan aldaketa bat egon zela eta batez ere nafarrak geratuko direla bertan. Azkeneko pertsona egun horretan sartu zen gazteluan, arma eta hornidura gehiagorekin. Denek zuten buruan urtebete lehenago Donibane Garaziko gazteluan gertaturikoa: espainiarrek harresitik behera jaurti zituzten defendatzaileak eta Joanikot Arberoa kapitaina zatikatuta hil zuten Iruñean.\nMonteanoren arabera, lehen erasoa oinezko eta zaldizko espainiarrek jo zuten hurrengo egunean, harresian eskailerak jarrita; baina Belaz Medranoren gizonek adore handiz eginarazi zieten atzera, kronikek eta lekukoek ziurtatzen dutenez. Ondoren artilleria hasi ziren erabiltzen etengabe, behin eta berriz. Hasiera batean bazirudien gazteluak eutsiko zuela, erasotzaileek zauritu ugari izan zituzten –erregeordeari berari hortzak hautsi zizkioten harrikada batez–, eta gaztelarren kanoi handiak izorratu egin ziren; gainera, Enrike II.aren aldeko tropa gehiago iristeko zorian ziren, Pirinioez bestaldetik Amaiurko nafarrak laguntzera.\nFrogaturik dago erasoaren iniziatiba eta pisua erregeordeak eta bere tropa espainiarrek hartu zutela, eta barruan zeuden gerlari ia denak nafarrak zirela, Enrike II.a Nafarroako erregearen alde borrokan\nOrduan, Mirandako kondeak erabaki zuen gazteluaren azpian tunela egin eta mina batekin zartatzea hainbeste buruhauste ematen ari zitzaion harresi zilindrikoa –paradoxikoki espainiarrek aurreko urteetan eraikitakoa toki hura okupaturik izan zutenean–. Uztailaren 19an leherrarazi zuten aurrealdea eta irekitako ebakidura hain zen handia, barruan zeuden jauntxoek bandera zuria ateratzea beste erremediorik ez zutela izan, asko hilda, beste asko zauriturik, eta denak egun haietako borrokaldiak akituta baitzeuden.\nNekazarien eta emakumeen behar gorria\nAmaiurko batailaz dakiguna kronika eskas batzuetatik eta garaiko artxiboko dokumentuetatik baino ezin dugu asmatu. Asko dira oraindik galderak eta historialarien zalantzak. Esaterako, zenbat eta zein ziren erasotzaileak? 2015ean Pedro Esarte eta Peio Monteanoren arteko eztabaida interesgarria izan zen Diario de Noticias egunkarian horren inguruan. Lehenengoaren esanetan, Gaztelako 6.200 soldadu erregularrek hartu zuten parte erasoan, Mirandako kondearen guardiako 360 aitoren semerekin batera, eta erasotzaileen artean gerlari nafarrak gutxi batzuk baino ez ziren. Aldiz, Monteanok zioen gaztelarrak ez zirela 1.500 oinezko eta 600 zaldizko baino gehiago izatera iritsi, eta nafarrak berriz 2.500 zirela, seguruenik asko “euren borondatearen kontra”.\nNolanahi ere, nahiko frogaturik dago erasoaren iniziatiba eta pisua erregeordeak eta bere tropa espainiarrek hartu zutela, eta barruan zeuden gerlari ia denak nafarrak zirela, Enrike II.a Nafarroako erregearen alde borrokan. Beste kontu bat da herritarrekin zer gertatu zen, horretaz askoz gutxiago dakigu.\nAdibidez, 1513an konkistatzaileek Amaiurko gaztelua gotortzeko obrak hasi zituztenean, emakume ugarik hartu zuen parte. Hango uharka egiteko harriak, zura eta legarra garraiatu zituzten, eta 1522ko borrokaldiaren ondoren gaztelua suntsitzeko lanetan ere aritu ziren. Aranzadik eta Amaiur Gaztelu Elkarteak hango Arkeologia Zentrorako egindako bisita liburuan ageri denez, gutxienez 70 emakume amaiurtarren izenak daude dokumentazioan, harginei laguntzen: Maria Bortari, Graziana Irigoien, Katherina Arretxe, Johana Pezoinarte… “Hala ere, haien soldata gizonezkoena baino apalagoa izaten zen”, irakur liteke liburuxkan. Hain juxtu, haietako baten ibilerak ditu oinarri Asisko Urmenetak Amaiur! Libera State (Erroa, 2022) komiki liburuan.\nEz zen txikia izan herritarren kontrako bortxa, Mirandako kondeak bere gudarostea elikatzeko erabilitakoa kasu. Aurreko urtetako uzta txarren ondotik behar gorrian izanik ere –Asparrotseko jaunak Noaingo gudua galdu izanaren arrazoietako bat hori izan zen–, gurdiak eta animaliak konfiskatu zizkieten askori, horretarako eskualde urrunenetara ere soldaduak bidaliz agindua betetzeari uko egiten ziotenak atxilotzeko. Esartek aztertu duenez, Erriberrin, Tafallan, Zangozan, Lizarran eta beste hainbat tokitan lortu zituzten espainiarrek hornidurak, eta Luis Beaumont Leringo kondearen laguntzarekin garraiatu zituzten Belateko bortuan barrena Amaiurrera.\nGaltzaileen zigorraeta patua\nAmaiurko gazteluan bandera zuria jaso orduko, barruan zeuden ia denak preso hartu zituzten, bizia errespetatzearen ordainetan; tartean ziren borrokaldia gidatu zuten jauntxoak: Xabierko Miguel –Frantziskoren anaia–; Victor Mauleon eta bere anaia Luis; Juan Oiloki; Juan Azpilkueta; baita Jaime Belaz Medrano eta bere semea ere.\nUztailaren 23an Iruñera eraman eta Santiagoko gazteluan giltzapetu zituzten. Badirudi erregeordea arduratuta zegoela presoen “segurtasunarekin”, beste batzuek berriz erreskatea exijitzen zuten, eta ihesaldi saiakeraren bat ere izan omen zen guardiei eskupekoa emanda… Nolanahi ere, hilabete ingurura Belaz Medrano eta bere semea ziegan hil zituzten, oraindik argitu gabe dagoen gertaera ilunean. Haien oroimena historiak irentsi du ia gaur arte. Gazteluak ere ez zuen patu hoberik izan. Karlos V.a enperadoreak agindu zuen “harria harriaren gainean utzi gabe” eraisteko, eta hala egin zuten: abuztuaren 11n eztanda handi bat entzun zen Baztan osoan, Amaiur betirako desagerrarazteko asmoz jarritako lehergailuek eragindakoa.\nPirinioetako bailara txiki bateko gaztelua kontrolatzeko interesa, askotan uste dena baino globalagoa zen\nJose María Jimeno Juriok idatzi zuen Amaiurko historia ez zela 1522an bukatu, ondoren herriaren fisionomia soziala egituratu zela; baina gaztelua defendatu zuten nafarrak “traidore bezala hartu zituen irabazleak”. Ez alferrik ikusten ditugu urtebete geroago Espainiako erregeak emandako barkamenetik baztertuta dozenaka lagun, “beren aberriaren kontra matxinatzeagatik”. Zigorra eta eskarmentua.\nNoaingoaren eta Amaiurkoaren ostean, egoera “zuzentzea” zaila zela ikusita, beaumondar zein agaramontar izan, norbere interesen eta boterearen alde hasi zela zioen Maria Puy Huici ikertzaileak konkistari buruzko bere liburu kritikoan, baina hala ere, askok oraindik pentsatzen zutela konkista ez zela atzeraezina, monarka espainiarrak barne: “Enperadoreak berak konkistaren legitimotasuna zalantzan jarri zuen". Agian horrela hobeto uler liteke zergatik egon den gure historiaren ikur hori orain arte, badaezpada, lur azpian sartuta, herritarren auzolanak azalerazi duen arte.\nBurujabetzaren ikur, atzoko foruetatik biharko errepublikara\nAzken bi hamarkadetan egin dituzten indusketen eta musealizazio prozesuaren ondorioz Amaiurko gazteluaren aztarnek hartu duten itxura, airetik ikusita. (Argazkia: Amaiur.eus)\nAmaiurko 1522ko gertaera “ikur historiografiko bezala nahiko garaikidea da”, azaldu du Xabier Irujo historialariak Hernaniko Amaiur gogoan jardunaldietarako Youtuben paratutako bideoan: “Nafarroak erreinu izateari utzi zionean 1841ean –eta bigarren karlistaldiaren ondoren 1876an– Amaiur erresistentziaren ikur bilakatzen da”.\nJuan Iturralde y Suit idazle eta margolari iruindarra izan zen lehenengotakoa Amaiur aldarrikatzen XIX. mendean, berak sortutako Nafarroako Euskal Elkargoaren bidez, eta 1922an lehen obeliskoa inauguratu zen –besteak beste Julio Altadill eta Arturo Campionen bultzadaz–, borrokaldiaren 400. urtemugan. Baina 1931n errepublika ezarri eta gutxira eskuindarren atentatu batek deuseztatu zuen monumentua eta ez zen 1982ra arte berregin. “Bitarte horretan, abertzaletasunak Amaiurren atzean zegoen historia garatu eta bere egin zuen”, dio Irujok.\nAmaiurko tontorrean 1922ko ekainean obeliskoa inauguratzen, 400 urte lehenago gaztelua defendatzen aritu zirenen omenez. Argazki oina\nGeroztik, 1936ko Gerrako batailoiak, ETAko komandoak, aldizkariak eta koalizio politikoak sortu izan dira izen horrekin, besteak beste.\nNafarroa Berriz Altxa: “500 urte geroago hemen gaude zutik”\nGaur egunera etorrita, subiranotasunaren aldeko mugimenduaren topagune bihurtu da Amaiur. Nafarroa Berriz Altxa ekimenak ekainaren 5ean egindako Amaiuraldia-n esan zuen 500 urte pasa izanagatik, “gaurkotasun” handiko aldarrikapena dela, “egunerokotasunean eragina duten erabakiak non eta nork hartzen dituen” gakoa baita euren ustez.\n“Zer eta nola kontsumitu behar dugun baldintzatzen dute –azaldu zuten Amagoia Susperregik eta Eneko Compainsek gaztelua dagoen tontorretik, ehunka lagunen aurrean–, lan harreman markoa edo gure gastu aurrekontuek izan behar duten gastu sabaia arautu… Hemen libreki hartzen ez diren erabakiek, nafarrek krisi ezberdinei ematen dizkiegun erantzunak baldintzatzen dituzte: krisi klimatikoa, elikadura, energia edo migrazio krisiei, esaterako”.\nTontorretik gertu dagoen menhir edo “erresistente ezezagunaren monumentua”, Peio Iraizozek egin eta 2007an jarria. 'Pro libertate patria, gens libera state' irakur liteke bertan: aberri askearen alde, jendea libre jaiki. (Argazkia: Urko Apaolaza)\nAise adituko diezue adin bateko espainolei, zerbaiten larritasuna gutxietsi edo apaletsi nahi dutelarik: “Kuban gehiago galdu zen”, harako 1898 hartako inperio kolonialaren hondarren galera gogoan. Hungariarrek ere, gisako esamoldea omen dute, adiera berberarekin... [+]


Txikonek gaur botako du Nuptserako erasoa | Azkue Fundazioaren Egunkaria\nTxikonek gaur botako du Nuptserako erasoa\n2013(e)ko maiatzak 3\nTxikonek bihar botako du Nuptserako erasoa, Tamayo eta Madariaga lagun dituela Nepaleko tontorrik ederrenaren euskal ‘premiere’-aren bila abiatuko da.\nIritsi da ‘Bizkaia gailurretan-Bilbotik Lhotsera Euskaraz’ espedizioaren egiazko unea, Alex Txikon, Juanra Madariaga eta Jose Carlos Tamayo mendizaleen ordua. Abenturaren hastapenetan jasandako osasun arazoak ahaztuta, aklimatazio fasea arrakastatsu amaituta eta aurreko astean alturako kanpoak behin ekipatuta; Txikon, Madariaga eta Tamayo gaur ostirala, abiatuko dira Nuptse (7.861 metro) gailurrerantz, Lhotse eta Everest tontorrekin batera hirukote handientsuenetakoa.\nBertan ez du sekula euskaldunen oinik zapaldu. Gaur goizeko lauetatik aurrera Txikon, Madariaga eta Tamayo lehenak izaten saiatuko dira, une horretan bigarren kanpora abiatuko dira (6.400 metro). Bertan gaua igaro ondoren, larunbatean hirugarren kanpora heltzeko (6.800 metro). Bertako kanpamentua janariz, ekipoz eta materialez hornitu zuten pasa den astean.\nEta igandean iritsiko da erasoaren ordua, beti ere alpino estiloan, oso arin eta garaierako Sherpen laguntzarik gabe. Parte metereologikoaren arabera, gaurko, lainoa eta elurra aurreikusten da, baina egoera hoberuntz joko du larunbaterako, igandean oskarbi egongo delarik. Astelenean haizea agertuko omen da, hori dela eta erabaki dute gailurrerako erasoa igandean egitea.\n“Oso pozik gaude, tontorreraruntz jotzeko, eta batez ere oso indartsu gaude. Osasun arazoak atzean utzi ditugu. Aklimatazio lanak ederki egin ditugu eta hirurak oso indartsu gaude” adierazi zuen Alex Txikonek atzokoan.\nEspedizioko partaideek une larriak bizi badituzte ere, bizkaitarrek ez dute bere eguneroko lana aldatu beharrik izan. Pasa den asteburuan liskarra sortu zen Lhotseko bigarren kanpoan bere lagun Simone Moro mendizalea buru den espedizioa eta sherpen artean. Pena handia da horrelako gauzak mendian gertatzea, eta egin dezakegun gauza bakarra egoera bere onera eramatea da, eta horixe egin dugu. Eskerrak arazoa guri ez eragitea. Guztia bigarren kanpoan gertatu zen gu kanpo basean ginela. Kontutan izan gure espedizioan ez dugula sherpen beharrik, eta horrek polemikatik kanpo egoteko bidea eman digu. Dena den, horrelakorik berriro ez gertatzea espero dugu eta gauzak lehen bait lehen konpontzea.” adierazi du Txikonek.\nEskaladarari dagokionez, Txikonen esanetan, zailtasun handiena bigarren eta hirugarren kanpoen artean agertu diren “seracs” batzuk dira. “Hirugarren kanporarte, ezagutzen dugun partean, esan dezakegu teknikoki eskalada ez dela zailtasun handiegikoa, baina arriskurik handiena “seracs” ikaragarri batzuen azpitik igaro behar dugun tramo batean dago. Eta gailurra egiteko egunean guztia nabarmen okertuko da, bai teknikoki bai eta altueragatik ere. Baina erronkarako prest gaude, indartsu eta ilusioz gainezka, mundua Nuptseko gailurretik begiratzeko desiatzen. Ziur ikusgarria izango dela”, amaitu du Amorebietan bizi den alpinista Lemoarrak.\nIgandean berri gehiago… zorte on mutilak!!!\nalex txikon Bizkaia gailurretan-Bilbotik Lhotsera Euskara espedizioa euskaraz lhotse mendia mendizalea Nuptse\nIrudiak askoz ere aberastuagoak ThingLinkekin


medellindar / media\nmedia1 1 iz masa komunikabidea. ik medio2.\nJoanes Paulo II Aita Sainduaren ehortzetak Erroman, mundu osoan zabaldurik gaurko media guzieri esker, kaseta guziek ere erakutsi dizkigute irrati telebixten ondotik. Herria 2005-04-14\nBatetik, erlatibismoa gaur moda bat da (aspaldi); baina antirrelatibismoak orobat, edo erlatibismoaren beldurrak, beti moda hutsa ez bada ere, badu arriskua moda bihurtzeko edo halakoxe tratamendua aurkitzeko media gehienetan. Joxe Azurmendi «Euskal Herria krisian» - 175. orr.\nMedia horiek komunikazio tresna batzu dira, beraz... jendeak elgar gurutzatzeko eta elgar ezagutzeko, gero eta gehiago, bainan... ez dut uste helburu hori duten telebista ofizial horiek, naski hori galdua dute. Menane Oxandabaratz «Ez da musik» - 166. orr.\nBideo-zaintzaileek, teknologiak, Estatu poliziarrak, "gaztetasun" eternalezko mundu publizitarioak, mediek zaintzen eta zabaltzen diguten "normaltasunak" ikaratzen nau. Ana Urkiza «Zortzi unibertso, zortzi idazle» - 153. orr.\nNeska anitz oso gazterik horretara hezten dira, bereziki eskola, hezkuntza eta medien bidez. Ana Urkiza «Zortzi unibertso, zortzi idazle» - 139. orr.\nBeharbada, hor legoke euskal komikigintzaren bidea, gurean inoiz mass media izatera iritsiko ez bada ere, gutxienez herri-media bilaka dadin. Berria - Kultura 2006-03-14\n3 mass media masa komunikabidea.\nMass media eta lobby politikoek eragindako presioen ondorioz. Berria - Kultura 2004-05-20\nMass media hauetako askoren atzean New Cultural Standard horietarantz eta pentsamendua homogenotzerantz jotzen duten kultur operadore indartsuak daude. Itziar Eizagirre / Amaia Lizarralde «Garapen iraunkorra» - 97. orr.\nTeatroa ez baita inoiz helduko mass media zabaletara, baina beste edozein komunikabidek baino hobeto transmitituko ditu sentimentuak, emozioak, ametsak eta itxaropenak, ikuslea eta aktorea aurrez aurre daudelako, une eta toki batean. Berria - Kultura 2006-03-26\nErreportajea egiteko aginduko zioten delako futbolariarekin, ez kirolaz baizik eta modari buruz, elkarrengandik urrun egon arren mass medietako presentziak hurbiltzen dituen bi mundu horien topagune gisa edo. Xabier Mendiguren Elizegi «16 ipuin amodiozko» - 149. orr.\n· Txostenak, egia esan, ez zuen Alderdia zuzenean nahasten, baina ongi erabiliz gero (hartarako zeuden mass mediakoak), garrantzitsua izan zitekeen euren interesetarako. Migel Angel Mintegi «Denak du bere prezioa» - 271. orr.


Greba eskubidearen alde eta mehatxu eta errepresioaren aurrean, Bizkaiko metalgintza borrokan | LAB SINDIKATUA\nIndustria Metalgintza Greba eskubidearen alde eta mehatxu eta errepresioaren aurrean, Bizkaiko metalgintza borrokan\nGreba eskubidearen alde eta mehatxu eta errepresioaren aurrean, Bizkaiko metalgintza borrokan\nMobilizazioa egin dugu gaur Haizea Wind enpresaren aurrean, grebak hasi zirenetik 25 langile kaleratu dituztela salatzeko. Maiatzaren 24an egin zen lehen kaleratzea, lehen greba egunaren biharamunean.\nHauxe da LAB, ELA, CCOO, UGT, ESK, USO, CGT eta CNT sindikatuok igorri dugun ohar bateratua, gaurko mobilizazioaren harira:\nSektoreko langileen konpromiso hau da zigortu nahi dutena. Egindako greben ondoren, hauxe da balantzea: 3 pertsona inputatuta, zenbait isun, hamarnaka identifikatu, langileak zauritu dituzte erreprimitatutako manifestazioetan eta grebalariak kaleratu.\nEta gaur zehazki, Bilboko portuan ari gara mobilizazioa egiten (Zierbenako sarreran), Haiza Wind enpresaren aurrean, grebak hasi zirenetik 25 langile kaleratu dituztela salatzeko. Maiatzaren 24an egin zen lehen kaleratzea, lehen greba egunaren biharamunean. Kaleratutako langile guztiek egin zuten bat grebarekin, Bizkaiko metalgintzako hitzarmenaren defentsan.\nAerogeneradoreak egiten dituen enpresa hau, Iñigo Urkulluren Lehendakariaren hitzetan “Euskadiko 4.0 enpresen erakusle gorena” da, baina propagandaren atzean, hau da izkutatzen duen errealitatea.\nBadakigu zein den neurri errepresibo guzti horien helburua. Beldurra zabaldu nahi dute langileon artean eta gu desmobilizatu, gure lan-baldintzak hobetzeko borrokatzeak merezi ez duela sinestarazi nahi digute.\nBaina orain arteko egindako bost greba egunetan erakutsi dugun moduan, metalgintzako langileok konpromisoa dugu hitzarmen duinaren aldeko borrokan. Ez dugu atzera pausorik emango prekarietatearekin amaitu eta sektorea duintzeko neurri zehatzak lortu arte.\nGreba eskubidearen alde eta mehatxu eta errepresioaren aurrean, ¡Bizkaiko metalgintza borrokan!


Irakasteko Gaitasunaren Eliz Agiria eskatzea Haur eta Lehen Hezkuntzarako | Estudiantes | Deusto\nIrakasteko Gaitasunaren Eliz Agiria eskatzea Haur eta Lehen Hezkuntzarako\nZelan eskatu Irakasteko Gaitasunaren Eliz Agiria Haur eta Lehen Hezkuntzarako?\nIrakasteko Gaitasunaren Eliz Agiria, Haur eta Lehen Hezkuntzan Erlijio Katolikoa irakasteko\nIrakasteko Gaitasunaren Eliz Agiria Espainiako Apezpikuen Batzarrak ematen du.\nDeustuko Unibertsitateko Idazkaritza Orokorrak lagundu egiten izan du zereginean, eskaerak jasotzen eta, izapideak amaituta, tituluak jasotzen. Prozedura horri 2021eko azaroaren 26ra arte jasotzen diren eskaerekin emango zaio amaiera.\nAurrerantzean, 2022ko urtarrilaren 2tik aurrera, bakoitzak egin beharko du izapidea zuzenean, Espainiako Apezpikuen Batzarrak webgunean duen aplikazioaren bidez. Gaiei dagozkien 24 ECTSak gainditu izanaren ziurtagiria beharko da, Deustuko Unibertsitateko Idazkaritza Orokorrak emana, eskaerari eransteko. Deustuko Unibertsitatea lanean ari da autozerbitzuko sistema martxan jartzeko, ziurtagirien eskaerak Idazkaritza birtualaren bidez eskatu ahal izateko. Bitartean, postaz edo aurrez aurre eskatu dezakezu ziurtagiria. Inprimakiak jaistea.\nTel.: 944 139 003 (Luz.: 2657)\nAstelehenetik ostiralera: 09:00 – 13:00\nDonostiako campusa– Idazkaritza Orokorra\nIkasketetako 24 kredituak lortutakoan hasi ahal izango zara beharrezko izapideak egiten. Ikasketak gainditu izanaren ziurtagiri akademikoa lortu beharko duzu Deustuko Unibertsitatean eta Irakasteko Gaitasunaren Eliz Agiriaren eskaera egiteko gainerako dokumentuekin batera aurkeztu.\n2021eko azaroaren 26tik aurrerako eskaerak: Begiratu Espainiako Apezpikuen Batzarraren webgunean.\nIrakasteko Gaitasunaren Eliz Agiriaren bikoiztua eskatu dezaket?\nBikoiztua eskatu daiteke, jatorrizkoa galdu, suntsitu edo hondatu baldin bada.\nHondatu bada, ordezkatzen den titulua baliogabetu egin behar da (euskarri fisikoa).\nBikoiztua egiteko, eskaera doakionak kudeatu behar du zuzenean Espainiako Apezpikuen Batzarrarekin, nahiz eta hasierakoa Deustuko Unibertsitatearen bidez izapidetu.\nIrakasteko Gaitasunaren Eliz Agiria Bigarren Hezkuntzan Erlijio Katolikoa irakasteko\nBigarren Hezkuntzan Erlijioa Irakasteko Gaitasunaren Eliz Agiria eskatzeko izapidea doakionak egin behar du zuzenean Espainiako Apezpikuen Batzarrean\nAurretiaz, Deustuko Unibertsitateko Idazkaritza Orokorrean eskatu eta lortu beharko du berariazko gaietako 18 kreditu gainditu izana ziurtatzen duen agiri akademikoa.\nDeustuko Unibertsitatea lanean ari da autozerbitzuko sistema martxan jartzeko, ziurtagirien eskaerak Idazkaritza birtualaren bidez eskatu ahal izateko. Bitartean, postaz edo aurrez aurre eskatu dezakezu ziurtagiria. Inprimakiak jaistea.


Aurrerapauso berriak grafenoaren ikerketan - Zientzia Kaiera\n1999. urtean sortu zen Materialen Fisika Zentroaren ikerketa lerroen artean, nanoegituren propietate elektronikoak aztertzea aurki dezakegu. Horren baitan, azken hilabeteotan Materialen Fisika Zentroko (IZGK-UPV/EHU) eta Donostia International Physics Centerreko (DIPC) ikertzaileek elkarlanean egindako bi lanen emaitzen berri eman dizkigute. Batak zein besteak, etorkizuneko material bezala izendatua dagoen, grafenoa dute hizpide. Egindako lanari esker, material honen aplikazio berriei ateak irekitzen dizkien aurrerapausoak lortu dituzte.\nGrafenoa ez den material gutxik jaso dute horrenbeste arreta zientzia arloan, eta gutxitan izan dute horrenbesteko itxaropena aplikazio berrietan erabiltzeko duen potentzialean. Itxaropen hau, neurri handi batean, grafenoaren propietate superlatiboetan datza. Grafenoa materialik finena da, erresistenteena, zurrunena eta, era berean, elastikoena. Horrez gain, eroale termiko onena da eta karga eroaleen mugikortasun handiena duena.\nGrafenoaren propietate elektronikoak, asko alda daitezke, esaterako, nanoegituratutako sistemetan konfinatzea. Horregatik, zabalera nanometrikoko grafenozko tirak edo lerroak elementu elektroniko oso interesgarritzat hartzen dira. Baina, nanotira horien egituran aldaketa txikiak egitean propietate elektronikoen aldagarritasun handia izategatik, ezinbestekoa da maila atomikoan kontrol zehatza izatea, material honen potentzial guztia baliatzeko.\n2010ean aurkitu zen nanotiren doitasun atomikoa sintetizatzeko modua, auto-mihiztatze molekularra deituriko teknikaren bidez. Xede horretarako diseinatutako molekulak gainazal batean uzten ziren, horien artean erreakzionatzeko moduan eta definitutako grafenozko nanotirak sortzeko aukera emateko moduan. 2013an, Berkeleyko Unibertsitateko eta Materialen Fisika Zentroko zientzialarien talde batek kontzeptu hori bera zabaldu zuen grafenozko nanotira zabalagoak osatzen zituzten molekula berrietara, eta, beraz, propietate elektroniko berriekin.\nOrain pausu bat haratago joanez, aurreko ikerketan parte hartu zuen Materialen Fisika Zentroko ikertzailea zen eta egun, DIPCen lanean ari den Dimas Garcia de Oteyzaren lantaldeak urrats berri eman du: auto-mihiztatze horren bidez sortu ditu bi zabalera desberdinetako grafenozko nanotiren segmentuak nahasten dituzten heteroegiturak. Honi esker, besteak beste, aukera berriak zabaldu dituztela adierazi du Oteyzak, “lehen aldiz, grafenozko nanotiren heteroegiturak osatzea lortu dugu molekula mailan eta doitasun atomikoarekin, haien zabalera aldatuz. Gainera, mikroskopiaren eta tunel efektuko espektroskopiaren bidez eta lehen printzipioen kalkulu teorikoen bidez karakterizatu ondoren, frogatu da propietate elektroniko oso interesgarriak dituen sistema bat osatzen duela, eta, adibidez, putzu kuantiko gisa ezagutzen direnak sortzeko aukera ematen du“. Hau da, grafenoa aplikazio elektronikoetan erabiltzeko urrats berri bat eman dute.\nBaina bigarren urrats bat ere eman dute Donostia International Physics Centerreko eta Materialen Fisikako Zentroko ikertzaileek, IMDEA Nanociencia eta ICMM, Madrilgo Materialen Zientzia Institutuko (CSIC) ikerlariekin elkarlanean. Grafenoak ezaugarri paregabeak baditu ere, baditu gabezia batzuk, adibidez, ez du propietate magnetikorik. Ondorioz, oraindik ez da aurkitu bidea haren elektroiak edo propietateak gailu magneto-elektronikoetan erabili ahal izateko. Baina aipatutako ikertzaileok, gabeziari aurre egin diezaiokeen gakoa antzeman dute: grafenoan nola sortu eremu magnetiko bortitz bat deskribatu dute. Gakoa, berunezko atomoak edo irlak, grafenoa eratzen duen karbonozko hexagonoez osatutako itsasoaren azpian txertatzean datza. Era horretara, sekulako elkarrekintza ematen da elektroiaren berezko bi ezaugarrien artean: bere biraketa edo spina eta bere orbitaren (nukleoaren inguruan jarraitzen duen mugimendua) artean. Laburbilduz, grafenoa itsasoan murgildurik berunezko irlek materiala magnetizatzen dute.\nSpatial variation of a giant spin-orbit effect induces electron confinement in graphene on Pb islands. Fabian Calleja, Héctor Ochoa, Manuela Garnica, Sara Barja, Juan Jesús Navarro, Andrés Black, Mikhail M. Otrokov, Evgueni V. Chulkov, Andrés Arnau, Amadeo L. Vázquez de Parga, Francisco Guinea, Rodolfo Miranda. Nature Physics (2014/12/15) DOI: 10.1038/nphys3173\nIturria: UPV/EHUko komunikazio bulegoa\nBeste urrats bat grafenoa aplikazio elektronikoetan erabiltzeko.\nGrafenoa itsasoan murgildurik berunezko irlek etorkizuneko materiala magnetizatzen dute.\nArgitalpen-data: 2015/02/23 · Atala: Dibulgazioa, EHUko ikerketa


Elgetako berbalagunak euskara zabaltzen jarraitzeko gertu - Elgeta - Goiena.eus\nElgetako berbalagunak euskara zabaltzen jarraitzeko gertu\nLarraitz Zeberio Lekuona 2017-10-18 14:30\nSaioei hasiera emateko berbalagunek aurreko eguaztenean egindako topaketa. (Iturria: Elgetan Berbetan)\nLau taldetan banatuta asteon ekin diote ikasturte berriari Elgetako mintzalagunek. Oraingoz hamalau dira eta astean behin elkartuko dira euskaraz jarduteko. Gustura hartuko lituzkete kide gehiago eta zabalik dute izen-ematea.\nMahaiaren bueltan elkartu ziren hilaren 11n Elgetako zenbait berbalagun. Mendi Mendian elkartean egin zuten lehenengo topaketa eta zazpik lagun elkartu ziren. Kide berriei ongi etorri emateko eta ikasturte hasiera honetan osatu diren taldeen aurkezpena egiteko saioa izan zen. Pare bat jolas ere egin zituzten hasierako hartu-emana errazteko. Programako koordinatzaile Geaxi Ezpeleta gustura azaldu du topaketak emandakoarekin.\nLau talde eta hamalau kide\nOraingoz, lau talde eta hamalau lagun ari dira mintzapraktika saioetan, eta aste honetan hasi dira elkartzen. Aurrerantzean astean ordubeteko saioak egingo dituzte euskaraz jarduteko espazioak sortuz.\nTaldeetako bi martitzenetan elkartuko dira; bata 09:30ean, eta bestea 17:15ean. Hirugarren taldeak eguaztenetan egingo ditu saioak, 16:30ean. Eta laugarrenak eguenetan, 10:00etan. Izen-emateak, dena den, zabalik jarraitzen du elgetanberbetan@gmail.com helbide elektronikoan.\nHirugarren urtea da Elgetan Berbetan programa martxan dela, eta eskualde mailako egituran integratuta dago. Hala, eskualde mailako hainbat irteera egingo dituzte. Lehenengoa urriaren 29rako antolatu dute Arrasateko Lezetxiki indusketa gunera. Debagoieneko mintzalagun guztiak daude gonbidatuta. Ezinbestekoa da aurrez izena ematea.


Bilboko itsasadarra - Wikipedia, entziklopedia askea.\nBilboko itsasadarra espaziotik ikusia\nBilboko itsasadarra Ibaizabalen urak eta Kantauri itsasoarenak batzen dituen itsasadarra da. Bilboko Abusu auzotik pasatuz eta Abrako golkorainoko tartea hartzen du ibai horretan, eta guztira 16 bat kilometroko luzera dauka. Itsasadarraren eskuinaldean, Erandio, Leioa eta Getxo udalerriak daude; ezkerraldean, Barakaldo, Sestao, Portugalete, Santurtzi eta Zierbena. Itsasadarra Abrarekin elkartzen den tokian, ezkerraldean Muskizko haitzak daude, eta eskuinaldean Getxoko itsaslabarrak.\n3 Itsasadarraren historia\n3.1 Kutsadura eta 1983ko uholdeak\n3.2 Itsasadarra gaur egun\n5 Itsasadarretik ibilbidea\n5.1 Portugalete eta Getxo\n5.3 Erandio eta Barakaldo\nBilbotar gehienentzat, batez ere erdaldunak direnentzat, baina baita ere euskaldun askorentzat, itsasadarraren izena Nerbioi (gaztelaniaz, Nervión) da. Hala ere, Euskaltzaindiak argitara emandako lanek garbi diote Ibaizabal dela Abran itsasoratzen den ibaiaren izen egokiena.\nIzatez, mendez mende herriak erabilitako izena, bai euskaraz bai erdaraz, Ibaizabal izan zen XIX. mendearen amaiera arte. Besteak beste, Miguel Unamunok eta Bilboko alkatea izan zen Javier Ybarrak Ibaizabal deitzen zioten. Ikerketa batzuen ondorioz, egiaztatu zen Begoñako udalerriko biztanleek betidanik Ibaizabal esan diotela Urbi (Basaurin) eta Abusu (Bilbon) arteko tarteari. Hortik aurrera, bilbotarrek itsasadarra esaten zioten, besterik gabe. Abusu auzoaren izena bera ere, Ibaizabal izan zen garai batean. Jakina da Ibaizabal eta Nerbioi ibaiak Basaurin elkartzen direla, Urbi izeneko inguruan hain justu.\nEuskaltzaindiak, arrazoi historikoez gain, geografiari lotutakoak ere hartu ditu aintzakotzat Ibaizabal izena hobesteko. Horietako bat ibaien norabideen menpekoa da: Ibaizabalek lerro zuzena egiten du, gutxi gorabehera, Durangaldetik Abraraino; Nerbioik, aldiz, ez. Mapan begiratuta, Nerbioi Ibaizabalen sartzen dela dirudi. Bestetik, Ibaizabalen arroa, gutxigatik bada ere, luzeagoa da Nerbioirena baino, eta Nerbioik baino ur-emari handiagoa dakar.\nNerbioi izena XIX. mendean hasi zen indar hartzen, zenbait entziklopediatan batez ere. Haietan esaten zenez, Nerbioi zen izenik egokiena, herri xeheak Ibaizabal erabili arren. Gaur egun, Ibaizabal izena euskaldunek erabiltzen dute, baina haien artean ere oso zabalduta dago Nerbioi hitzaren erabilera, gaztelania zaindutik zabaldu den eragin horrengatik. Aldiz, erdaldunek nekez deitzen diote Ibaizabal Bilbo zeharkatzen duen ibaiari.\nBilboren eta Bilboko itsasadarraren ikuspegi orokorra.\nIbaizabalek Abusutik itsasoraino egiten duen ibilbidean, hainbat errekaren emaria jasotzen du. Erreka horietako batzuek, gainera, bokaletik gertu daudenez, itsasadar itxura dute era berean.\nErreka hauek dira:\nKadagua ibaia. Azpiadar hauek ditu:\nAsua ibaia. Azpiadar hauek ditu:\nGalindo ibaia. Azpiadar hauek ditu:\nLa Cuadra erreka\nGobela ibaia. Azpiadar hauek ditu:\nUholdeak[aldatu | aldatu iturburu kodea]\nBizkaiko foru aldundiak, Bilboko itsasadarren ertzetako lurren uholde maila neurtu zuen. Honen arabera, itsasadarraren ertzetan uholde bat gertatzeko aukerak aztertu ziren, hauek gertatzen ziren gutxi gora beherako denbora tartea zehaztuz.\nAzterketa honetan, uholdeak gertatzeko probabilitate gehien duten guneak, honakoak dira: Zazpikaleetako Bilboko auzoa, Uribitarte, Abandoibarreko tarte bat, Deustuko San Pedroren itsasadar ondoko gunea (Botika Zaharra), Zorrotzaurreren ekialdea, Kadagua ibaia Ibaizabal ibaiarekin batzen den gunea, eta Barakaldoko Burtzeña auzoa.\nItsasadarraren historia[aldatu | aldatu iturburu kodea]\nSan Anton eta Alde Zaharra\nBilboko itsasadarraren historia, Bilbon bertan hasi zen hiria sortu eta berehala, Ibaizabal ibaiaren alboetan kaiak eraiki ziren, hiriaren merkataritza nahiak asetzeko. Hiria garatuz joan zen bitartean merkataritza ere garatu zen, Gaztelako koroako gaiak Bilbotik irteten ziren Europako hainbat lekutara. Garai hartan Erriberako gunean baino ez zeuden kaiak.\nBilbok bezala, inguruko herri eta elizate batzuek ere merkataritza garatzeko nahi hori ere izan zuten, Abandoko Elizatea eta Portugaletek esaterako. XVIII. mendearen amaieran Abandoko Elizatea Bilbo aurkari izan ziren, eta Frantziaren inbasioaren aurretik Abando, "Pakearen Portua" izenekoa lortzeko zorian egon zen. Portu hau arerio latza izango litzateke Bilboren asmoetarako. Itsasadarraren kanpoaldean, Portugaleten eta Santurtzin, portu bana eraiki ziren.\nBilbok Abando anexionatu aurretik ere, Uribitarteko gune guztian zehar industria ezberdinak garatuak ziren, ontziolak esaterako. Dena dela, Bilbok Abandoko Elizatea anexionatzean azkartu egin zen portu jarduerak garatzeko prozesu hura. Industrializazioa azkarra gertatu zen XIX. mendearen erdi eta amaieratik aurrera. Itsasadar guztitik zehar fabrika eta industriak ezarri ziren, Barakaldo, Sestao eta Erandion, Bilbo udalerriaren mugez gaindi.\nEspainiako Gerra Zibilaren aurretik, Deustuko Kanala eraikitzeko egitasmoa aurkeztu zen, gerrak ordea proiektua eten egin zuen. Dena dela, 1950eko hamarkadatik aurrera kanal artifiziala eraiki zen, ordura arte Deustuko orturik emankorrenak izan zirenetan. Bitartean itsasadarraren kanpoaldean, kai berriak eraiki ziren, eta 1960ko hamarkadan Santurtzin kanpoaldeko portu berria, Punta Luceroko kai berriarekin batera.\nKutsadura eta 1983ko uholdeak[aldatu | aldatu iturburu kodea]\nJarduera industrial masibo hark, eragin latza izan zuen ingurugiroan. Ur zikin guztiak itsasadarrera botatzearekin batera, bertan bizi ziren arrain eta animalia guztiak hil egin ziren. 1950eko hamarkadan egoera okertuz joan zen eta itsasadarrak ondorengo hamarkadetan ageria izango zen kolore horia hartu zuen. Ur zikinez gain, mota askotako gai kimiko eta metal astunak ere jaurti ziren Ibaizabalera. Gai kutsagarri hauek ibaiaren hondoan eta itsasadarraren kanpoaldeko hondoan daude.\n1970eko hamarkadaren amaieran argi zegoen neurriak hartzea beharrezkoa zela. Horrela, Bilbo Handiko Uren Partzuergoaren bitartez, inbertsio handiak egin ziren osasunbide sarea berriztu eta araztegiak eraikitzeko. Araztegirik garrantzitsuena, Galindon dago, Sestaoko udalerrian. 1983an uholdeek eragin latza izan zuten itsasadarreko bi aldeetan. Bilboko alde zaharrean kalte ekonomiko handiak izan zirelarik.\nItsasadarra gaur egun[aldatu | aldatu iturburu kodea]\nUribitarteko gune berriztua\n1990eko hamarkadatik aurrera kanpoaldeko portua handitzeko proiektua garatzen joan da. Portu berri horren eraikitzeak, itsasadar barruko hainbat gune berreskuratzea ahalbidetu du: Abandoibarra, Uribitarte eta, etorkizunean, Zorrotzaurre. Horrez gain, Bilboz kanpoko udalerriek ere onura atera diote portuko jarduerak kanpora ateratze horri, Barakaldok esaterako.\nEtorkizunari begira, hainbat gauza geratzen dira egiteko. Oraindik, Sestao eta Erandioko abandonaturiko gune asko berreskuratu beharra dago. Horrez gain, Lamiakon Leioan, araztegi berri bat eraikiko da. Gaur egun itsasadarraren inguruan bizi ziren biztanleen ur zikinen %100 jasotzen da.\nItsasadarretik ibilbidea[aldatu | aldatu iturburu kodea]\nPortugalete eta Getxo[aldatu | aldatu iturburu kodea]\nBilboko itsasadarrak badu sarrera ikusgarri bat, Bizkaiko Zubia. Portugalete eta Getxoko udalerriak batzen dituen zubi esekiak itsasadarrean barrena abiatzen diren itsasontziak agurtu izan ditu XIX. mendearen amaieratik. Itsasadarraren egitura klasista argi eta garbi ikus daiteke puntu honetan. Alde batetik, Getxoko etxebizitza baxu eta burgesak, eta bestetik Portugaleteko nahaste urbanistikoa. Langileria eta Espainiatik zetozen etorkinak egokitzeko ez zen behar besteko denborarik izan, eta horrela garapenkeriako gehiegikeriekin batera, inolako plangintzarik gabe eraiki ziren langileriaren auzoak.\nLangileri izaera hori dena den, ez da Portugalete osoan ageri. Bizkaiko Zubiaren ondoko gunean, itsasaldearen eskuinaldeko etxebizitza eta jauregi burgesak ageri dira. Eraikin garrantzitsuenen artean, Puente Colgante hotel berria, eta La Canillako antzinako trenbidearen geltoki berriztua daude. Horrez gain, Benediktako kaian, Rialia museoa dago, itsasadarra, industria eta Portugaleteko historiari buruzko topagunea.\nSestao[aldatu | aldatu iturburu kodea]\nItsasadarrean barrena eginez, Sestaoko udalerria dago, bertan oraindik antzinako industria astunaren oinordeko diren ACB eta La Naval enpresek diraute, itsasadarraren ondoan. Industria hauen gainean, muino batean kokaturik, Sestaoko udalerria, urbanistikoki Portugaleteren antz handia dauka Sestaok. Bien bitartean, aurrez aurre, Lamiako dago, ustiatu gabeko padura gune hau, Leioako udalerrian dago.\nLamiakon etxebizitza berriak ageri dira gaur egun, eta Bilboko metroaren geltokia. Leioako etorkizun urbanistikoan garrantzia handiko gunea izango da hau. Horrez gain, Galindoko araztegiaren lana errazteko Bilbo Handiko Uren Partzuergoak araztegi berria eraikiko du bertan.\nErandio eta Barakaldo[aldatu | aldatu iturburu kodea]\nErandio eta Barakaldo lotzen dituen barkua\nErandio, itsasadarreko klasismotik at dagoen udalerri bakarra da. Eskuinaldean kokaturik egon arren, bertako bizilagunak beti egon izan dira beste aldeko enpresetara lotuago. Pertsona horiek, barku txiki edo gasolinoek garraiatzen zituzten itsasadarraren alde batetik bestera. Garraiobide hau nahiko arrakastatsua izan zen XX. mende osoan zehar. Hala ere, industriaren gainbeherarekin batera, barku hauen gainbehera ere suposatu zuen, horrela, gaur egun zerbitzu hori eskaintzen duten bi barku baino ez daude, bata Portugaletetik Getxorako zerbitzua egiten duena, eta bestea Erandiotik Barakaldora.\nArrontegi Zubia, itsasadarreko bi aldeak errepidez batzen dituen azken puntua da, itsasoaren aurretik. 1970eko hamarkada hasieran eraiki zen azpiegitura hau, itsasadarretik 50 metrora altxatzen da. Barakaldon alde batera utzitako gune industrialak dira nagusi itsasadarraren alboan, Lutxana, eta Burtzeñan. Gune hauek pixkanaka berriztuz doaz, etxebizitza berriak eta parkeak eraikitzen ari baitira. Lehen industria nagusi zen tokietan, gaur egun zerbitzuek dute garrantzia guztia.\nBilbo[aldatu | aldatu iturburu kodea]\nZisneak Bilboko Itsasadarrean\nOndoren, itsasadarrari izena ematen dion Bilbon sartzen gara. Iparraldean, Zorrotzaurre eta Zorrotza daude. Orain dela gutxi arte Bilboko industria apurra biltzen zituzten hiriko bi auzoak. Dena den, Zorrotzaurren jadanik ez da inolako portu jarduerarik, eta Zaha Hadid arkitektoak auzoa berrizteko plan bat aurkeztu zuen 2004ean. Plangitza horren barnean, sei zubi berri eraikiko dira itsasadarreko bi aldeak batzeko.\nItsasadarrean barrena joanez, Deustura helduko gara, eta ondoren Abandoibarrera. Abandoibarraren aurrean Campo Volantina dago, antzina burgesiaren jauregiez betea zegoen alderdi hau, Bilbotarren aisialdirako gune garrantzitsua izan da XIX. mendearen amaieratik. Itsasadarraren ondoko guneen berriztapenarekin batera, zubi berriak eraiki dira, Pedro Arrupe pasabidea eta Zubizuri. Horrez gain, eraikin moderno berriak eraiki dira, Guggenheim Bilbao Museoa eta Euskalduna Jauregia.\nGuggenheim Bilbao Museoaren inguruak\nUribitarten, hiriaren zilueta aldatu duten eraikin berriak daude, Isozaki Ateko dorreak. Hiriko eraikinik altuenetakoak dira. Hiriaren gune historikora ailegatzen gara orduan, Bilboko udaletxea, eta Areatzako parkera. Areatzako parkea, hiriko parke bakarra izan zen XVIII. mendean eraiki zen arte. Hartara gune hura "Bilboko hondartza" izan zen. Hortik datorkio Areatza izena.\nZazpikaleen alboan hiria sortzetik egondako portu jarduerez ezer gutxi geratzen da gaur egun. Horren ordez, pasealekuak eta bilbotarren gozamenerako oinezkoen alderdi berriak nagusi dira. San Antongo zubia gaindituta, itsasadarraren azkenengo zatia topatuko dugu. Abusuko auzoa Bilboko hegoaldean dago kokatua. Marea bizienek ere ez dute inoiz lortzen, auzo bereko Pontoiaren zubia gainditzea. Bertan itsasadarra, ibai bihurtzen delarik.\nAzken urteotako biziberritzeari esker, gero eta animalia gehiago topa ditzakegu inguru honetan.\nArrainei dagokienez, lupiak, mihi-arrainak, txitxarroak, muxarrak, barbarinak, aingirak, soldadutxoak, oilar eskuinak, korrokoiak eta hareatako zarboak bizi dira itsasadarrean.\nKrustazeo artean, karramarroak, nekorak eta izkirak ditugu. \nN-637 errepideak zubia zeharkatzen.\nArrontegiko zubia Barakaldotik ikusia.\nIbaizabaleko eskuinaldetik Erandiotik Barakaldoko eta Zorrotzako eraikuntza batzuk.\nIbaizabaleko eskuinaldetik Erandiotik Arrontegi zubia beheko aldetik ikusita. Atzean Ibaizabaleko ezkerraldea.\nIbaizabaleko eskuinaldetik Erandiotik Barakaldoko eraikuntza batzuk.\nIbaizabaleko eskuinaldetik Erandiotik Barakaldoko eraikuntza eta garabia batzuk. Eskuinean Erandio.\nIbaizabaleko eskuinaldetik Erandiotik Barakaldoko eraikuntza eta garabia batzuk.\nDeustuko Unibertsitateko eraikuntza nagusiaren aurreko aldea, Ibaizabaleko eskuinaldean.\nBizkaia zubia Portugaleteko Andra Mari elizatik.\nSestaoko ontziola Ibaizabaleko beste aldetik, Leioatik, ikusita.\nSestaoko ontziolako garabi batzuk.\nSestako ontziola Leioatik.\n↑ «onomastikaz» www.santurtzieus.com (Noiz kontsultatua: 2020-10-25).\n↑ «Ibaizabal itsasadarra: Ur garbiagoa zementuzko horma artean» Argia (Noiz kontsultatua: 2020-10-25).\n↑ (Gaztelaniaz) «Itsasadarra, Bizkaiko ardatz ukaezina» Bizkaia Talent (Noiz kontsultatua: 2020-10-24).\n↑ «Bilboko Itsasadarra Itsas Museoa - Bizkaia.eus» web.bizkaia.eus (Noiz kontsultatua: 2020-10-24).\n↑ r01e00000ff26d465bca470b813ace4356db5b18d, r01epd0122e4ed314423e0db04c97a47b5baa317f. (2005-05-30). «Portugaleteko Zubia» www.euskadi.eus (Noiz kontsultatua: 2020-10-24).\n↑ «Faunaren berreskurapena Bilboko itsasadarrean» Zientzia Kaiera 2020-09-21 (Noiz kontsultatua: 2020-10-23).\n↑ «Albisteak eta Ekitaldiak - Zientzia eta Teknologia Fakultatea» www.ehu.eus (Noiz kontsultatua: 2020-10-24).\nBizkaiko zubi esekiaren webgunea\n(Gaztelaniaz) Bilboko zubiei buruzko informazioa\nEuskal Herriko itsasadarrak\nOrriaren azken aldaketa: 22 ekaina 2021, 14:28.


Miren Peñaren heriotzaren aurrean, LABen adierazpena eta protesta astea – Igorre sarean\nMiren Peñaren heriotzaren aurrean, LABen adierazpena eta protesta astea\nigorresarean\tSAREAN AURKITUA\t 2015/03/22 2 Minutes\nSindikatuaren webgunean irakurri dogu albistea:\nLehenik eta behin, gure sindikatukide zen Miren Peñaren heriotza dela eta, Faurecia Orkoiengo atal sindikalaren nahiz LAB sindikatu osoaren dolua adierazi eta bere senitarteko nahiz hurbilekoei elkartasun eta babes sakonena adierazi nahi dugu.\nBigarrenik, Mirenen heriotzaren atzean egondako faktoreez hitz egin nahi dugu. Antsoaingo nahiz Nafarroako etxegabetzeen kontrako plataformek egindako balorazioak geure egiten ditugu: Laboral Kutxak zuzeneko ardura du Mirenen heriotzan, bazterketa sozialaren arriskuan dagoen pertsona baten hipoteka birnegoziatzeari muzin egiteagatik. Horri guztiarekin batera lan arloa aipatu nahi dugu, tragedia honen faktore funtsezkoa baita. Hona hemen Kapitalismoaren arimetika basatia: kaleratzea gehi etxegabetze mehatxua berdin heriotza.2013ko irailean, enpresako lan baldintzen negoziazio garaian, Faurecia Orkoiengo zuzendaritzak Miren Peña Rastrollo eta beste 10 lagun kaleratu zituen, era injustifikatu, bidegabe eta diskriminatzailean kaleratu ere. Langileak zanpatu eta euren gaineko esplotazioa areagotzeko multinazionalaren estrategika kriminalaren parte ziren kaleratze hauek; etekin handiak zituen, baina gehiago nahi zuen. Miren eta bere kideak gizalegezko jendea zen, langile duinak, klase kontzientziadunak. Berehala langileek greba mugagabera jo zuten. Guztiek? Ez. UGTk, Metaleko arduradun Lorenzo Riosen atzetik, greba zapuztu, kaleratuak baztertu, grebalariak jazarri eta enpresak desio zituen murrizketak sinatu zituen.\nData hauetan hain zuzen ere, Sunsundeguitik kaleratutako 47 langiletako batek bere buruaz beste egin zuen. Jabi Paniagua zuen izena. Ataka horretan LABek ohartarazi zuen kaleratze bakoitzaren atzean pertsona bat dagoela, historia bat eta, askotan, drama bat; eta ez dagoela bideragarritasun plan, irabazi tasa ez eta dibidendorik horren aurretik jarri daitekeenik.\nUrte eta erdi beranduago, Faurecia UGTko karneta duten ebentualak kontratatzen ari da eta ehunka aparte ordu sartzen ari dira, bere garaian kaleratutakoek eta beste 50.000 nafarrek langabezian jarraitzen duten bitartean. Faurecia Orkoiengo kaleratzeak, baita Faurecia Burlatako epekako itxiera ere, multinazionalen gizatasun faltaren adierazle dira: langileak nahierara erabili eta baztertzen dituzte. Miren erasotua eta diskriminatua izan zen, bere bizibidea lapurtu zioten, bere konfidantza higatu zuten eta etxegabetzearekin mehatxu egin zioten; Kapitalismoa deritzan basakeria honen biktima berria da, honenbestez.\nEra berean, milaka familiek bizi duten dramarekiko Nafarroako Gobernuaren apatia, gaitasun eza eta axolagabekeria salatu nahi dugu. Horrekin amaitzea ezinbestekoa eta premiazkoa da, honako neurriak hartuz: enplegu publikoaren sorrera, enplegua babestuko duen politika industriala, kaleratuak izan diren edo langabezian dauden langileekiko babes sozialaren indartzea, etxebizitza parke publiko zabalaren sorrera, gehien behar dutenei lagunduko dien Kutxa edo Banko publikoaren sorrera…\nAzkenik, Laboral Kutxaren eta Faureciaren erantzunkizuna mahai gaineratzeko ez ezik, eredu ekonomiko eta sozialaren aldaketa sakonekoa aldarrikatzeko mobilizatzera dei egiten diogu langileriari:\n– Astelehena 12:00etan Buztintxuriko Laboral Kutxaren parean, PAHk deitutako kontzentrazioa.\n– Astelehena, egun osoan zehar, dolu eta salaketa seinale gisa lantokietan krespoi beltza edo bestelako elementuren bat erakusteko deia egiten dugu.\n– Asteartea 19:00etan Antsoaingo Udal Plazan, PAHk deitutako kontzentrazioa.\n– Larunbata: 18:00etan Gurutze Enparantzatik manifestazioa Iruñean.\nPrevious Post Juan Jose Ibarretxe, SAREren hitzaldi batean berbaz\nNext Post Igorreko EH Bildu herri programa josten, batzar zabalan bidez. GAUR astelehena gizartea, ongizatea, enplegua, gazteria, aisialdia, hezkuntza


Jokoak berria of Racing Online doan - Page 4\nJokoak berria of Racing Online\nLegez kanpoko lasterketa bat gauzatuko da, eta lehian, bertan duzu. Pilotu zure racing autoa eta zure bidea lan helmugan lehen hurrengo zirkuitu desblokeatzeko. Erabili nitro posizioak irabazteko.\nTalde autoak guztiak elkargunean zehar pasatzen ezustekorik gabe. Bai argiak eta autoak abiadura kontrola dezakezu.\nAsmatu Road 2\nUntxiak autopista zehar korrika guztiak harrapatzeko. Baina kontuz ibili ez beste ibilgailu batekin du huts izan.\nPisa azeleragailua eta suntsitu zure helburuak horiek guztiak bertan behera gelditzen. Hartu globoa babesteko dituzu shock from.\nZure autoa bihurgarriak batera abiadura bizian Herrialde begira. Ez ahaztu turbo aktibatzeko.\nBero Rush 3D\nPolizia baten zapatak sartu urratsa. Zure helburua da atzetik, eta gaizkile kentzeko.\nAbiadura Handiko jazartzeko\nZure helburua da gangster eta harrapatzeko hit bere autoa horiek hiltzeko.\nIrabazi lasterketak eta autoak guztiak Take off zure aurkari. Aukeratu erronka lehiatu. Edonor lasterketaren galtzen zure autoa galduko.\nAuto asko chasers\nGauerdian hiriko bezain azkar dezakezu eta saiatu ez ibilgailu kontrako norabidean bidaiatzen dute talka gisa zeharkatzen.\nPisa azeleragailua eta run azelerazio errei dituen on AUTOPISTA kalera. Exekutatu ahal duzun guztia, baina kontuz, autoa ez da egin shockproof.\nEz dute autopista trafikoa eta zure eginkizuna burutzeko. Bildu Nitro hobari eta dirua auto berriak erosteko.\nHelmugan zeharkatzen lehen eta lasterketa irabazteko. Oztopoak saihesteko eta gasolina lata biltzen abiadura handitzeko.\nDibertigarria izan da bi modu duzu. Probatu zure gaitasuna eta saiatu 3 bira azkar ahal duzun bezala emateko hirian inor baino gehiago exekutatzen gabe edo zure autoa jasotzera ezin duten eta hartzen horiek beren helmugara bezero guztien denbora agortu aurretik\nStar sua 2\nGidatzen abiadura osoan, baina autoak zure norabidea eta kontrako norabidean joan bertan behera gelditzen.\nAbiadura bizian gidatzen du hiria inguratuz autoen bidez. Zure helburua da zama nuklearrak kamioi suntsitzeko.\nArcade racer bonba atomikoak\nJoko honen helburua da kilometro asko bezala ahal duzun bidaiatzeko. Bildu ordezko autoa eta gasolina zure ibilgailua konpondu porrota kasuan aurkituko duzu hori guztia.\nLapurrak talde espezialista leak zara. Talde saihesten edo polizia auto suntsitu bitartean ohitura autopista behera.\nDrive zure kamioi, abiadura mugak eta gasolina lata biltzen errespetatuz. Ez huts edo garabi itxaron zure kamioi dator konpondu beharko.\n3. Spore pong\n4. Irakeko erasoa\n6. Hyper trak\n7. 123 g\n9. Cyborg Hefers


Umedik jarraitzen du - UMEDI\nGure heziketa proiektuaren jarraipena ikasleentzat bermatua dago, nesken kasuan Ayalde eskolan eta mutilen kasuan Munabe eskolan.\nHaurkabin igarotako urteak Lehen Hezkuntza ondo hasteko gaitasuna emango die. Haur Hezkuntza bukatzean umeak irakurtzen eta idazten hasteko, matematikarako oinarrizko gaitasuna izateko, eta ingeleraz eta euskaraz mezu errazak ulertzeko oinarriak ezarrita egongo dira, autonomia eta ohiturak eskuratzeko baita ere.\nAyalde eta Munabe eskoletarako egokitzapenean urte asko lan egiten daramagu, jolas eta kirol jarduera ugariak eta uda ikastaroak partekatuz.\nUmedi, Ayalde eta Munabeko irakasleen artean Lehen Hezkuntzarako egokitzapenerako interes-informazioa partekatzen da. ITTen (Sailen Arteko Talde Teknikoak) helburua, Umedi, Ayalde eta Munabeko bi heziketa ziklo horietako irakasleen artean, helburuak, edukiak, jarduerak, material didaktikoa eta tresna metodologikoak koordinatzea da.


Itsaspeko arroila - Wikipedia, entziklopedia askea.\nItsaspeko arroila baten elementu morfologiko nagusiak.\nItsaspeko arroila mendi-hegal inklinatuen haran bat da, kontinente-ezpondan kokatua, eta bere eraketa, sarritan, kontinente mugakidean dagoen egungo edo antzinako ibai batekin lotuta dago, ibai aitzindari horren luzapena balitz bezala.\nKasu gehienetan, plataforma kontinentalak arroila horren zati bat estaltzen du, batez ere plataforma hori nahiko zabala eta malda txikikoa denean, Los Angelesetik mendebaldera dauden itsaspeko arroilen kasuan ikusten den bezala. Beste batzuetan, itsaspeko arroilak plataforma kontinentala ere mozten du, eta, beraz, sortu zuen ibaiaren bokalera iristen da ia, Hudson ibaiaren kasuan bezala, mapa batimetrikoan ikus daitekeenez, eta Kongo ibaiaren kasuan, Afrikako mendebaldean. Itsaspeko arroilen eraketa denbora asko eskatzen duen prozesu geologikoa da, eta agerian uzten du lurreko erliebearen mugimendu eraikitzaileen eta suntsitzaileen arteko aurkakotasuna.\nMultimedia: Submarine canyons\nOrriaren azken aldaketa: 8 abendua 2021, 20:32.


Novacelles - Wikipedia, entziklopedia askea.\n45° 26′ 15″ N, 3° 39′ 00″ E / 45.4375°N,3.65°E / 45.4375; 3.65Koordenatuak: 45° 26′ 15″ N, 3° 39′ 00″ E / 45.4375°N,3.65°E / 45.4375; 3.65\nSaint-Bonnet-le-Chastel, Arlanc, Doranges, Mayres, Saint-Bonnet-le-Bourg eta Saint-Sauveur-la-Sagne\nNovacelles (frantsesez eta ofizialki: Novacelles) Okzitaniako udalerri bat da. Administratiboki Frantziako Puy-de-Dôme departamenduan dago, Auvernia-Rhône-Alpeak eskualdean. 2013an 151 biztanle zituen.\n2007an Novacelles udalerrian erroldatutako biztanleak 151 ziren. Familiak 68 ziren, horien artean 28 pertsona bakarrekoak ziren (20 bakarrik bizi ziren gizonak eta 8 bakarrik bizi ziren emakumeak), 20 seme-alabarik gabeko familiak ziren, 12 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 151 etxebizitza zeuden, 70 familiaren etxebizitza nagusia ziren, 64 bigarren erresidentzia ziren eta 17 hutsik zeuden. Etxebizitza guzti hauek 151etxeak ziren. 70 etxebizitza nagusietatik 65 bere jabearen bizilekua ziren, 3 alokairuan okupaturik zeuden eta 2 doan lagata zeuden; 5 etxek bi gela zituzten, 16 etxek hiru zituzten, 14 etxek lau zituzten eta 35 etxek bost zituzten. 37 etxek euren parking plaza propioa zuten azpian. 32 etxetan ibilgailu bat zegoen eta 23 etxetan bat baino gehiago zituzten.\nNovacelles udalerriko biztanleria-piramidea 2009an .\n2007an lan egiteko adina zuten pertsonak 82 ziren, horien artean 60 aktiboak ziren eta 22 inaktiboak ziren. 60 pertsona aktiboetatik 59 lanean zeuden (34 gizon eta 25 emakume) eta 1 langabezian (1 emakume eta 1 emakume). 22 pertsona inaktiboetatik 7 erretiraturik zeuden, 5 ikasten zeuden eta 10 "bestelako inaktibo" gisa sailkaturik zeuden.\n2009an Novacelles udalerrian 66 unitate fiskal zeuden, 150 pertsonek osaturik. Pertsona bakoitzeko diru-sarrera fiskalaren mediana urteko 11.011 euro zen.\n2000. urtean Novacelles udalerrian 21 nekazaritza-ustiategi zeuden, 795 hektarea erabiltzen.\nSaint-Bonnet-le-Chastel (1,8 km)\nSaint-Bonnet-le-Bourg (3,2 km)\nDoranges (4,4 km)\nSaint-Sauveur-la-Sagne (4,7 km)\nArlanc (6,6 km)\nMayres (6,6 km)\nChambon-sur-Dolore (7,1 km)\nMarsac-en-Livradois (7,6 km)\nSaint-Alyre-d'Arlanc (7,9 km)\nBNF: 15269606b (data)


UP gimnasioa, Bilboko Ayala antzokian | Landa Ebanistería\nBarne-diseinua: SUBE CONTRACT dekorazio-estudioa\nLekua: UP Quality Fitness Club – UP gimnasioa Bilboko Ayala Antzokian\nManuel Allende kalea, 18, 48010 Bilbo\nErabilitako materialak: laka distiratsudun panelak\nProiektuaren xehetasunak Aiara Antzoki zaharreko gimnasioan\nBilboko Manuel Allende kalean dago. Azken urteotako proiekturik erakargarrienetako bat izan zen hau. Diseinuari, fabrikatzeko zailtasunari eta lan-bolumenari dagokienez.\nIzan ere, Bilboko gimnasio handienetako batez ari gara.\nBitxikeria gisa, esan beharra dago Ayala Antzokia izan zenaren eraikinean egin zela gimnasioa.\nUP gimnasioan egindako lanean garrantzi handia eman zitzaion diseinuari. Sarrera ikusgarria du; alboetan laka distiratsuz estalitako panelak ditu, LED bidez argituak.\nForma eta inklinazio desberdinekin lotu ziren panelak elkarrekin, panel guzti guztiek kokatzeko modu desberdina izateko. Lanak zailak izan ziren, panelak 360 cm altu baitziren, erdian lokalaren anagramarako hutsarte batekin.\nSabaian ikus daitezkeen argi-zulo artifizialetan, diseinuaren araberako listoi lakatuak jarri genituan, ausaz kokatuta.\nPasabidean zehar, lokaleko geletan sartzen gara: sofak eta aulki mota desberdinak dituen gimnasioko itxarongela, egongela, bulegoa eta, azkenik, aldageletara edo goiko solairura joateko pasabidea.\nBulegoan laka zuri distiratsuz tratatutako mahai poligonala dago eta, hiru eremuak banatzeko, zursare erraldoiaren itxura duen DEko taulazko zuresia, akabera lakadun zuri distiratsukoa.\nEgongelan, zura imitatzen duen material estratifikatua erabili zen estaldurarako, baina beten norabidea aldatuta, tximinia imitatzen duen apalategian bezalaxe. Hori guztiaz gain, ispiluak, errodapi edo behe-oholak eta abar ipini ziren.


ACTIMEL ETA BERE IRAGARKIAK, EZKUTUKO MEZUAREKIN - Osasun-adituak\nby Alazne Agirrezabalaga Beristain · 2014/09/01\nHonez gero populazioaren gehiengoak jakin badaki Actimel gure merkatuetara iritsi zenetik sortu zen eztabaidaz. Hasiera batean esaten zen ez zela egokia zituen bakterioak elikagaietatik gehiegi hartzea, izan ere guk sortzen omen ditugu, eta kanpotik hartuz gero sortzeari utziko geniola. Gerora, Lactobacillus Casei Inmunitas ospetsuak ez omen zuten immune sistema hobetzen, ez baitzegoen egiaztatuta, eta aukeran, prezioari begira gainera, hobe zela jogurt natural arrunt bat hartzea.\nEta halaxe da, Actimelek immunitate sistemaren funtzionamendu onean lagun dezake, egia da, baina ez L-Casei Inmunitas ospetsuei esker, B6 bitaminari esker baizik; eta horrela jartzen dute gaur egun, bai paketeetan, eta baita telebistako iragarkietan ere.\nScientiako lankideak ondo asko azaltzen du ondorengo posthonetan zergatik ezin dion Danonek, eta kasu zehatz honetan Hacendadok ezta ere, L-Caseiri egotsi defentsen egoera hobetzea. Benetan gomendagarriak dira aipatutako posta eta bloga orokorrean, kontsumitzaile bezala eta profesional gisa. Bertan ikus dezakezue, B6 bitaminaren gabezia ez dela batere ohikoa gure gizartean, eta platano batek 3 aldiz B6 bitamina gehiago duela Actimel batek baino, eta prezio herenean!\nIDATZI HONEN NORABIDE ALDAKETA\nPost hau B6 bitaminaren inguruan egiteko asmoa genuen, ez dizuegu gezurrik esango, baina Scientiaren lan borobila irakurri ondoren, ez dugu beste zer esanik. Hala eta guztiz ere, dokumentazio bila genbiltzala, Actimelen iragarki desberdinak ikusi ditugu, eta gure lanari ikuspegia aldatzea erabaki dugu. Jarraian agertzen den bideoan Actimelen iragarki desberdinak ikus ditzakezue, bata bestearen atzetik; gogoratzen al dituzue? Zertan desberdintzen dira gaur egungo iragarkietatik?\nDanone Actimelen iragarkiak: 2006ko urritik 2008ko abendura\nActimel Lola Herrera: 2013ko urria\nOndorengo puntuak azpimarratu nahiko genituzke iragarki desberdinetatik:\n- Nori dauden zuzenduak: batez ere ume, emakume (ama) eta helduei daude zuzenduak. Banan bana ikusiko ditugu:\n- Umeak: guk iada ahaztuak genituen, baina Actimelak ospetsu egin ziren garaian, umeei zuzenduriko iragarkietan superheroi-hirukote baten marrazkiak sortu zituzten. Ez dira txarrak ez marketingean Danoneko hauek! Baina gaur egun horrelako iragarkirik ez dago, izan ere, lehenago aipatu bezala, iada ezin die immune sistemaren laguntza L-casei Inmunitasei eragotsi, eta beraz, nola erabili sortutako superheroiak orain? Azken aldiko umeei bideraturiko iragarkiakorokorrean gaztetxoenei bideraturiko iragarkien itxurakoak dira, elikagaiaren ontzia beraien gustuetara modifikatzen dute, eta horrela saiatzen dira umeak engantxatzen.\n– Amak, baina orokorrean emakumeak: kontsultan maiz ikusten dugun egoera da iragarki hauetan isladatzen dutena. 40 urte inguruko emakumeek estres handia jasaten dute, etxeko lanaren kargarik handiena oraindik beraien eskuetan egoteaz gain, etxetik kanpo lan ere egiten dutelako, eta hau guztia ondo betetzea da beraien helburua, seme-alabak, bikotekidea, etxea eta lana; bat bera ere erdizka utzi gabe. Honek guztiak estres eta antsietate-maila altuak ditu ondorio, eta gizarteak erritmoa jaistea onartzen ez duenez, Actimel gisako elikagaietan fidatu beharra dute. Gainera, haurrak agertzen diren iragarki asko ere amei bideratuak daude, “nola ez diezu bada beraien osasunerako onena dena emango?”\n- Helduak: iragarki hauek, batez ere, aiton-amonei daude bideratuak. Gaur egungo aiton-amonek lan karga handiak dituzte, biloben zaintzan parte-hartzen dutelako gehien bat. Aurreko puntuarekin oso lotua dago, “nola ez duzu ba zure bilobez zainduko, zure seme-alabak lanez leporaino baldin badaude?”\nIkusten den moduan, iragarkietan gizonezko oso gutxi agertzen dira, eta hau gaur egungo gizartearen islada dela iruditzen zaigu: emakumeek jasan dituzte lana etxetik kanpo egitearen ondoriorik gogorrenak, etxeko lana eta umeen zaintza ekitatiboki ez banatzea. Noticias de Gipuzkoan maiatzean agerturiko albistean dituzue datu zehatzak.\nEta, laburbilduz, uste dugu emakumeek (bai ama zein amona) huts egin ezin dutelaren sentsazioa dutela, eta Actimel gisako elikagaietan (oso ondo salduak, esan beharra dago) ipintzen dutela euren konfidantza, gizartean ezarririko emakume perfektu izatearen nahian. Gainera, emakume hauek dira batez ere etxeko janari-erosketaz arduratzen direnak, eta iragarkian esan dieten bezala, “ezinbestekoa” da euren seme-alabek Actimel hartzea, gaixotu ez daitezen, milimetrikoki koordinaturiko errutina apur ez dadin…\nAmaitzeko, pare bat esaldi gogoan izan behar ditugunak erosketak egiteko orduan:\n- jan janaria\n- elikagai bat benetan osasuntsua eta ezinbestekoa bada ez du iragarkirik behar, bera bakarrik saltzen delako\nNext story BABY LED WEANING: ZER DEN ETA NOLA ERAMAN PRAKTIKARA\nPrevious story VITALINEA® JOGURT ETA AZKENBURUKOEN ARTEKO KONPARAKETA


'Wecandoit', Edurne Herran-en erakusketa - Kulturklik\n"Wecandoit", Edurne Herran-en erakusketa\nVitoria-Gasteiz 2020(e)ko urtarrilaren 16(e)tik 2020(e)ko otsailaren 14(e)ra\nEdurne Herran artistaren lanarekin emakume sortzaileen erakusleiho izateko konpromisoa berretsi du ARTgia aretoak. Urteko lehen erakusketa honekin lortzen den dirua Lumagorri HAT elkarteari emango diote, "arauen kontrako eta aniztasunaren aldeko lanean" segi dezaten.\nBi urte eta erdi martxan daramatzan ARTgia sorgune eta aretoaren arduradun Irantzu Lekuek azaldu duenez, Neguko Azokan 17 artistek parte hartu dute eta, orain, urteko lehen erakusketa emakumezko sortzaile batena izatea nahi zuten.\nEdurne Herran artista arabarra Berlinen bizi da eta handik bueltatu da Gasteizera, otsailaren 14ra arte ikusgai egongo den WECÅNDOIT erakusketa martxan jartzeko.\nArtista arabarrak IKEAko gidaliburuko marrazkiek "irudi maskulinoa" erabiltzen dutela ikustean abiatu zuen proiektua: "Oraindik ere, guk, emakumeok, dakiguna eta egin dezakeguna jasotzen ez duten ideiez, esaerez eta sinesmenez inguratuta gaude".\nEgitasmoa gidaliburu hauen marrazkietan esku hartzean datza, "presentzia femeninoa" txertatuz. Egitasmoa "Gasteizko zein Berlingo haur eta helduekin" parte hartzearen bitartez eta "emakume izatea zer den hausnartuz" garatu duela azaldu du Herranek.\nIrudien salmentarekin eskuratutako dirua Lumagorri Heterosexismoaren Aurkako Taldeari emango diote, "arauen kontrako eta aniztasunaren aldeko lanean" segi dezaten.\nSan Balentin egunaren bezpera baliatuko dute Sejo Carrascosa LGTB ekintzailearen hitzaldi batekin erakusketari amaiera emateko, otsailaren 13an.\nData 2020(e)ko urtarrilaren 16(e)tik 2020(e)ko otsailaren 14(e)ra


Ruben Arredondo - boxeo irakaslea\nRuben Arredondo (La Habana, 1965) boxeo irakaslea da Zumaiako Lubaki kiroldegian. Ring gainean trebetasunez aritzeko trikimailuak irakasten hasi aurretik, ordea, Kubako talde nazioleko boxeolaria izan zen. Makina bat borroka jokatu ditu bere ibilbidean, baita hainbat txapelketa irabazi ere. Jaioterria utzi eta Zumaiara etorri zenean, nekez pentsatzen zuen gustuko zuen horren jarduteko aukera izango zuenik. Proposamena han eta hemen aurkeztu ondoren, boxeo eskola jarri zuen abian duela urtebete.\nZer egiten du Kubako boxeatzaile batek Zumaian klaseak ematen?\nNik ere ez nuen sekula pentsatuko boxeoko klaseak ematen bukatuko nuenik. Are gutxiago Zumaian, boxeorako zaletasun handirik ez zegoen herri batean. Duela sei urte etorri nintzen, herrian bizi zen lehengusu baten bitartez. Hona etorri nintzenean beste lan batzuetan aritu nintzen; esaterako, Getariako portuan ibili nintzen arrainak deskargatzen. Gaur egun, Algorri jatetxean egiten dut lan, baina era berean boxeo eskolaz arduratzen naiz.\nNola sortu zen boxeo eskola martxan jartzeko ideia?\nKubako selekzioko boxeolaria izan nintzenez, boxeo eskola sortzeko ideia otu zitzaidan iaz. Zumaian boxeoa desagertuta zegoen arren, bazuen tradiziorik. Izan ere, duela 40 urte, Urtainen garaian, boxeo borrokak antolatzen zituzten frontoian. Egun boxeorik ez zela eta, eskola bat sortzeko ahaleginean, Lubaki kiroldegiko zuzendariarekin eta Zumaiako Udaleko kirol teknikariarekin harremanetan jarri nintzen. Haien babesari esker, duela urtebete inguru ekin nion eskolari.\nZer-nolako harrera izan du herrian?\nProposamenak harrera ona izan du, eta aurrerantz doala dirudi. Orain arte ez nuen sekula klaserik eman, eta,egia esan, oso gustura nago. Erantzuna ere bikaina izan da; izan ere, lehen ikasturtean 25 ikasle izan nituen –19 mutil eta 6 neska–, nahiz eta bukaera aldean, ikasketa kontuak tarteko, 14 lagun izan. Dena dela, orain, irailean ikasturte berriko matrikulazio kanpainari ekin diogu, eta gehiago izango diren itxaropena dut.\nIrakasteaz gain, lehiaketetarako trebatzea al da helburua?\nHori litzateke eskolaren helburua; hau da, etorkizunari begira, elkarte bat sortu eta talde bezala lehiatzea. Eskolaren bitartez, ikasle batzuk txapelketetara bideratzea da nire nahia. Asko gustatuko litzaidake nik irakatsitakoa ring gainean erakutsiko balute, eta uste dut lor dezakegula pixkanaka-pixkanaka. Joan den uztailean Boxeo Gala antolatu genuen, Udalarekin elkarlanean, Zumaiako kiroldegian, eta sekulako arrakasta izan zuen. Aspaldiko partez, maila handiko borrokaldiak ikusi ahal izan genituen herrian; besteak beste, 70 kiloko Espainiako txapelduna aritu zen. Eskolaren sorrerak eta aipatutako erakustaldiak, nolabait esateko, zaletasuna piztu du herriko nahiz inguruko gazteen artean.\nIkasleentzat berme handia izango da Kubako selekzioko boxeatzaile bat euren entrenatzaile izatea, ezta?\nNi beraiekin batera jartzen naiz entrenatzen, ariketak behar bezala uler ditzaten. Horrela, irakasten ari zaren hori menderatzen duzula erakusten diezu ikasleei; hau da, boxeoan jakin badakizula eta mundu hau sobera ezagutzen duzula. Pentsatzen dut beraientzat ere ohore bat izango dela eskarmentudun boxealari bat irakasle gisa edukitzea.\nKubako selekzioko kide izateaz aparte, ze lorpen dituzu zuren kirol ibilbidean?\nKubako txapeldun eta txapeldunorde izan nintzen, baita probintziako txapeldun ere. Horretaz gain, nazioarteko hainbat txapelketetan hartu dut parte Kuba ordezkatzen. Hala ere, ez nintzen Olinpiar Jokoetara iritsi. Dena dela, 187 borrokaldi egin ditut nire ibilbidean, eta ez dut uste profesional askok horrenbeste borroka egiteko aukerarik izan dutenik.\nEta hori, zer dela eta?\nKontua da txikitatik hasi nintzela kirol honetan; 13 urterekin, hain zuzen ere. Kubako eskoletan ikasketak egiteaz gain, kirolari gisa prestatzen zaituzte. Kirol Prestakuntzarako Eskolan hasi nintzen boxeoan. Ondoren, Eskola Nazionalean jarraitu nuen, eta, azkenik, talde nazionalera egin nuen jauzi. Duela hamar bat urte, probintziako txapelketa batean kolpe txar bat jaso nuen hatz-koskorrean, eta lesio txiki hark, tamalez, erretiroa hartzera behartu ninduen.\nAlde horretatik, eskolak biziberritu egin al zaitu?\nBai. Hemen egonda, gustatzen zaidan eta sentitzen dudan zerbait egin ahal izatea handia da niretzat. Horrekin batera, jende gaztea prestatzea eta borrokaldietara bideratzea gustatuko litzaidake. Kirol bezala, boxeorako zaletasuna piztu nahi dut Zumaian eta inguruetan. Gutxi gorabehera, garai batean izan zuen ospea berreskuratu, eta apurka-paurka lortuko dugula uste dut. Gipuzkoan boxeoa gorantz doa, eta sasoi onean dago.\nIrakasle zorrotza al zara?\nPixka bat izan behar duzu. Kirolean emaitzak lortzeko, zorrotz samarra izan behar duzu ikasleekin. Beraiek ideia hori barneratu behar dute, baldin eta lehiatzeko asmoa badute. Jakina, ariketa fisikoa egitera etortzen direnak ere badira klasean, eta hori ere errespetatu egin behar da. Baina, txapelketetan aritzeko gogotsu heldu behar zaie entrenamenduei.\nZure ikasleek nolako maila dute?\nBoxeolari izateko funtsezko gauzak ikasten ari dira oraindik. Indarra, abiadura eta erresistentzia oinarriak dira boxeatzaile baten prestaketa prozesuan, baina teknika ikastea oso garrantzitsua da. Teknika kaskarra duen boxeatzaile batek nekez distiratuko du; indar handia eduki dezake, baina teknikarik gabe ez da urrutira helduko. Beraz, erresistentziaz eta indarraz gain, batik bat teknika lantzen dugu entrenamenduetan. Borroka batean estuasunetik nola atera behar duten eta nola mugitu behar duten irakasten diet, azken finean.\nBoxeo Gala antolatu duzue aurten. Datorren urtean zure ikasleak ikusteko aukera izango al da bertan?\nPentsatzen dut baietz. Datorren urterako jendea prest eduki dezakedala uste dut, eta erakustaldi moduko bat egin ahal izango dugula edo, bestela, borrokaldiren batean lehiatu. Zerbait egin ahal izango dugu, hori ziur.\nEskolaren aitzakiarekin, ez al zaizu lehiatzeko gogorik piztu?\nGipuzkoako Federazioaren araudiaren arabera, 40 urtetik gorakoek ezin dute borrokaldietan parte hartu profesional bezala. Erdi erretiratuta etorri banintzen ere, nire asmoa lehiatzea zen. Ezin dudanez, boxeo eskola sortzea eta jendea prestatzea erabaki nuen.


Ipar Euskal Herriko Gobernantzari buruzko Herritar Audita | Enbata\nAccueil / Articles / Comprendre / Focus / Ipar Euskal Herriko Gobernantzari buruzko Herritar Audita\n« Question de cohérence\n« Chez nous le roi n’est que la créature de ses sujets » »\nJean-René ETCHEGARAY, Euskal Hirigune Elkargoko lehendakaria Batera-ren Txostenarekin, hiriguneko beste 2 lehendakari-orderen (Beñat ARRABIT, Beñat ARRABIT eta Daniel OLÇOMENDY) eta kontseilari delegatua den Daniel OLÇOMENDY-ren ondoan.\nBatera-k nahi izan du herritarrei berriro hitza eman, heien sentimendua biltzeko Ipar Euskal Herriko Gobernantzari buruz. Ariketa demokratiko honen emaitza Txosten baten bidez zehaztu du. Laborantza Ganbararen 14. Urtemugaren karietara egina izan den Biltzar Nagusiaren bukaeran, larunbatean, urtarrilaren 19an, Baterak herriko gobernantzari buruzko herritar auditaren emaitzak aurkeztu ditu parte hartzaileei eta Jean-René Etchegaray lehendakariaren esku utzi.\nBeherean edo hemen klikatuz aurkituko duzun dozierra BATERAk 2018ko urritik abendura antolatu duen Iparraldeko gobernantzari buruzko herritar auditaren emaitza da.\nAudita horren helburua Euskal Elkargoko gobernantzari buruz herritarren iritzi eta sentipenak bildu eta haren ibilmoldea hobetzeko proposamenak lantzea zen (Elkargoko politika sektorialak baloratzea ez zen sartzen auditaren helburuetan).\nDozier honek gogoetaldian parte hartu duten edo ekarpenak egin dituzten pertsonen iritzi eta ikusmoldeak biltzen ditu. Dozier hau ez da beraz BATERA plataformaren aldarrikapenen zerrenda nahiz eta seguraski bere kideak gomedio gehienekin ados izan.\nUrte luzez Iparraldeko lurralde kolektibitatearen alde mobilizatu ondoren, BATERA plataformak hirigune elkargoa lehen urrats gisa onartu zuen 2015ean. Orain, Elkargo hau ahal bezain ongi funtziona dadin nahi du, lurralde honen herritar eta hautetsiek beren geroa eskutan hartzeko duten ahalmena urrunago eraman nahi baitu. Elkargoaren sortzea defenditu eta Iparraldeko jendea informatu zuenez, haren funtzionamendua begitarte zorrotz eta izpiritu eraikitzaile batekin aztertzea doakio orain BATERAri, bai eta geroan ere.\nFinkatu bezala, hiru urratsetan iragan da herritar audita hori:\n• Tokiko bilkurak irailaren 15 eta urriaren 13 bitartean Iparraldeko lehen instituzioaren bilana egiteko.\n• Hautetsi, jendarteko eragile edo Iparraldetik kanpoko adituen audizioak azaroaren 3an eta 10ean.\n• Atelierrak, abenduaren 1ean, lehen bi faseetako elementuetan oinarrituz proposamenak lantzeko.\nAudita horrek bere eskasiak eta ahuleziak badituzke. Denbora eta baliabideak falta izan dira azterketa sakonagoa burutzeko. Halere instituzioekiko mesfidantza eta ordezkaritza demokratikoaren krisia garai honetan bertute baliosak baditu audita horrek.\nLehenik Elkargoaren funtzonamendu konplexuari buruzko herri heziketaren momentu azkarra izan da parte hartu duten herritar guztientzat. Bigarrenik ariketa demokratikoa burutu da instituzioarekiko erabat independientea izan baita eta Elkargoko arduradunek onartu baitute herritarren galdeei erantzutea, finkatutako joko arauak errespetatuz. Azkenik bertute politiko argia badu instituzioaren lehengo bi urteeko bilana aztertzeagatik, haren abantail nahiz ahuleziak zerrendatuz eta hobetzeko ildoei buruzko eztabaidan ekarpenak eginez.\nBATERArentzat anbizio handiko jendarte erne eta mobilizatu bati esker lortu da Euskal Elkargoa. Jendarte hau Iparralde mailako gobernantza demokratiko baten sakontze eta aitzinamenduen berme da etorkizunean ere.\nEuskal Elkargoko presidentearen esku uzten dituen audita horren emaitzak harrotasunez presentatzen ditu BATERAk Iparraldeko herritar eta hautetsiei. Proposamenei instituzioko arduradunek emanen dizkioten segida hurbiletik so eginen du plataformak eta bitartean hel dakioken eskari orori erantzuteko prest gelditzen da.\nAinhizen 2019ko urtarrilaren 19a


"Notre Dame XII. mendeko teknikak erabiliz berregitea anakronismoa da". H. Barcenilla\nNotre Dame obretan\nPublikatuta: 2022/04/15 13:21 (UTC+2) Azken eguneratzea: 2022/04/19 08:17 (UTC+2)\n2019-04-15an erre zen Notre Dame. Suntsipen haren ondoren garbiketa lan sakon eta delikatua egin behar izan dute lehenik, eta gero, katedrala nola berregin erabaki: XII. mendeko estiolari eutsiz, ala XXI. mendera egokituz. Hori da oraindik ere airean dagoen zalantza handia.\nNotre Dame katedralea estilo desberdinak nahasten dira: XII. mendekoa, orduan eraiki bait zen eta XIX. eneko neogotikoa, orduan berritu bait zuten. 2019ko sutearen ondoren, beraz, galdera handia da nola berregin orain Parisko katedral ikonikoa?\nKontutan izanik, sutearen ondorioz, elizako egurrezko sabaia izan dela hondamendirik handiena izan duen zatia, hori egurrez berregitea erabakiz gero, polemika lekarkeen auziak sortzen dira: egur hori guztia lortzeko adina harizti ez dago Frantzian eta ekologistak kexu dira horrekin. Bestalde XII. mendeko teknika nola aplikatu zuten jakitea oso zaila litzateke, arkeologoen laguntzaz baliatzen ari dira horretarako.\nHori horrela, Haizea Barcenilla "Amarauna" saioko arte adituaren iritziz, egokiena litzateke, katedralaren zatitxo bat, XII. mendeko teknika erabiliz berregitea; erakusketa moduan ipintzeko eta gainerakoa XXI. mendeko estilora moldatuta berregitea. Izan ere, onartu beharra dago, historikoki garaira egokitu izan direla suntsitutako eraikinak eta are gehiago suak suntsituak, onartzen baita, suteen ondoriozko suntsipenak prozesu historikoaren parte direla.


Iparraldeko abertzaleen baikortasun arduragabea • ZUZEU\nBeñat Castorenek idatzia, Gure Berriak atarian.\nIparraldeko abertzaleen baikortasun arduragabea Iparraldeko abertzaleen baikortasun arduragabea\n"Euskal bidea" eta indarraren legea\n2 pentsamendu “Iparraldeko abertzaleen baikortasun arduragabea”-ri buruz\nMikelats 2017-11-04 21:53\nEz da iparraldeko arazoa bakarrik. EH osoan gure herriaren etorkizunarentzat krikoak izan daitezkeen aldagaiak gordin azaltzen diren bakoitzean abertzaleen gehiengoak begiak itxi edo bere burua engainatzen du. Desastre demografikoa, euskararen erabilera, lehen sektorearen egoera, espainiar eta frantziar estatuko pentsioen bukaera, inmigrazioa, industriaren gainbehera eta turismo masiboaren ondorioak etortzen zaizkit boteprontoan. Batzuek hauteskundeetako emaitzak hartzen dituzte aldagai bakartzat gure herriaren osasuna neurtzeko orduan. Ezin urrunago egon errealitatetik.\nBada garaia euskaldunok gauden egoeraren kontzientzia hartzeko, urte-hamarkada gogorrak baitatoz aurretik eta Europaren ezegonkortasuna kontuan hartuta gure herriaren geroarentzat arrisku handiko testuingurua baitator. Diskurtso politikoki zuzenetaz eta autoengainuataz haratago planteamentu arrazional eta errealistak behar ditugu euskaldunok. Esnatu!\nBeñat 2017-11-20 18:39\nEstimatzen dut zure kortezia bainan makur zira. Gurean baikortasuna okerragoa zurean baino. Hemen berdin dela erraitearen bortxaz egia izkutatzen duzue.\nGurean endelkapenaren erritmoa askoz azkarragoa da azken berrogoi urte hauetan.\nDatu guziek frogatzen dute ( ikusi nahi duenei behintzat) Ekonomia; euskara, demografia , inbasioa…\nHegoaldean autonomia eskas hoieri esker lortu da endekapena mantsotzen behintzat.\nGu Pariseren eskuetan gara xuxen xuxenean den mendreneko bitarteko intermediorik gabe. Delako EPCI ez da transmisio korrea bat baizik Ez du deus ikiusteko autonomia batekin ezta hasieraren hasiera batekin. Autonomia kontzptua ez da existitzen Frantzian.


Herriko musikariek Sanagustinen agurtuko dute Laboaldia bihar - Uztarria (Azpeitia)\n2018ko aza. 30a, 15:00\nLaboaldia azken txanpan da. Azpeitiko Kultur Mahaiak eta Kulturaz kooperatibak Mikel Laboaren figuraren bueltan osatutako egitasmoak hainbat hitzordu bete ditu hilaren 21az geroztik, eta gaur eta bihar egingo dituzte azkenak. Gaur, ostirala, arratsaldean, Zumeta margolariak Usurbilen duen estudiora bisita egingo dute, eta 21:30ean hasita, Ibon RGren Laboaren belarria solasaldia eta entzunaldia izango dira Gaztetxean.\nBihar, berriz, herriko hainbat musikarik Laboaldia agurtuko duen Laboa hamaika ahotsetara kontzertua eskainiko du, Sanagustin kulturgunean, 22:30ean hasita. Olatz Prat, Jon Gurrutxaga, Ane Bastida, Felipe Murillo, Iraia Bereziartua, Juan Azpillaga, Paul Beitia, Amaia Aranaga, Juan Ramon Aizpitarte, Jon Zubizarreta, Ainhitze Bereziartua, Aritz Unanue, Martin Azpillaga, Eider Bereziartua, Ignacio Arakistain, Asier Bereziartua, Ane Jurado, Aitor Bengoetxea, Joseba Eizagirre, Eusebio Beloki, Irati Aranguren, Onintza Valverde, Eric Rodriguez, Pello Arribas, Josu Carrasco, Iosu Garate, Oihana Elduaien eta Jon Alberdi dira oholtzara igoko diren herritarretako batzuk.\nSarrera bost euro ordaindu beharko da, eta Sanagustin kulturgunean edo Kulturaz.eus webgunean eskura daitezke. Kultur Bonoarekin doan ikusi ahal izango da emanaldia.


Esne Potak - Sink with Orozko!\n3.000 euroko inbertsioa egin du Udalak nagusien egoitza hobetzeko\nUrduñako udala 2017-08-31 07:16 Jendartea\nUda aurretik Urduñako Udalak 3.000 euroko inbertsioa egin zuen nagusien udal egoitzako kanpoko aisialdi guneak hobetzeko helburuarekin.\nKepa Barañano 2017-08-28 12:04 Jendartea\n350 urte geroago, azkenik, Laudioko jaietan zezenketarik ez da egon. Gizartea zeharo aldatu da, azken urteetan batik-bat, eta jaietako gertakari nagusia -mezaz gain- izaten zena, zezenen korritzea alegia, emaro-emaro motelduz-motelduz joan izan da, azkendu den arteraino. Beraz, berez, itzali da. Ala ez?\nIrakasten diguten Historia\nAketza Merino 2017-08-18 12:56\nKoadriga lasterketan parte hartzeko deia luzatu du Gazte Asanbladak\nLaudioko Gazte Asanblada 2017-08-16 11:09 Kultura\nBuruhandien kalejira (Erroketxu txakurraren erreketan)\nLaudioko jaien azken egunean sorginlarreko buruhandiak ere aterako dira. Aterako gara Laudioko herriko plazatik 23:00etan eta, ordu erdi herrian zehar ibili eta gero joango gara Erroketxu txakurraren erreketara jaiei amaiera emateko.\n1ºUrteurren Jaia Sorginlarren\nGure 1ºUrteurrena ospatuko dugu laudioko jaietan!!! Denok abuztuaren 25ean goizeko 11:00etan Aldai Plazaraa!!! Ospatuko dugu gure 1ºUrteurrena Programa honekin: - 11:00etan Txupinazoa Eta jarraian Kalejira herritik. (Sorpresak egongo dira kalejiran zehar) #1ºUrteurrena #Sorginlarren #laudiokoburuhandimitologikoak #SorginaOnTourAkerraEre\nBuruhandien kalejira (Txupinazo eguna)\nKalejira abiatuko da Herriko plazatik kaleetara. Sorginlarren laudioko buruhandi eta erraldoi mitologikoen taldeak antolatuta. (Kalejiran zehar sorpresak egongo dira).\n35 musikari, estilo anitzeko doinuak, zortzi urteko ibilbidea eta txistuaren ohikeriak iraultzen dituen kontzertua. Profesionalak eta amateurrak batera. Euskal musika zein atzerrikoa. Oholtzatik jeitsita publikotik ezin gertuago. Etapa bat ixtera goaz.\nAtzo ezin izan genuen joan Ugarteko jaietara!!!\nSorginlarren Mitologia Taldea 2017-07-31 22:29\nTeknologia berriei eta marketin digitalari buruzko ikastaroak\nAmurrio Bidean 2017-07-21 19:12 Ekonomia\nLauhileko honetan, berritasun gisa, teknologia berriei eta marketin digitalari buruzko ikastaro bat emango da, praktikak barne.\nAretako Jaiak 2017!\nBerBit 2017-07-21 12:18\nHemen daude Ahobizi eta Belarriprest!\nAiaraldeko Euskalgintza Kontseilua 2017-07-17 13:57 Euskara\n‹‹ Aurrekoak 1 2 3 4 ... 67 68 69 70 71 72 73 74 ... 321 322 323 324 Hurrengoak ››


Forcadell ez da legebiltzarreko presidente izango | Mundua | Berria\nForcadell ez da legebiltzarreko presidente izango\nBerak erabaki du kargu horretara berriz ez aurkeztea: "Erabakia pertsonala izan da".\nForcadell, artxiboko irudi batean. / Quique García/Efe\nCarme Forcadellek berak prentsaurrekoa eman du ez dela aurkeztuko jakinarazteko. Ez dela aurkeztuko XII legegintzaldian Kataluniako Legebiltzarkideko presidente izateko. ERCren zerrendan aurkeztu zen bozetara, eta diputatu aulkia eskuratua du. Legegintzaldi honetan aulki horretan gelditzea erabaki du. Egindako lanaz harro agertu da: "Legebiltzarrean eztabaida libre izatea bermatu dugu". Beti adierazpen askatasunaren alde egin dutela dio.\nAurreko legegintzaldian bai, bera izan zen presidentea, eta orduan egindako lanagatik bere kontrako auzibidea irekita dago, matxinada egotzita. Oposizioak hala egin nahi ez zuen arren, ahalbidetu egin zituen errepublikara bidean egindako hainbat eztabaida eta ekimen. Lege egituretatik abisuak ere jaso zituen, baimentzera zihoan hainbat eztabaidak ez zutela Espainiako legedian kabidarik, baina hark aurrera jarraitu zuen, argudiatuta eztabaida demokratikoa ezin dela legez kanpokoa izan.\n"Motza baina bizia" izan den legegintzaldiaren balantzea egin du Forcadelek prentsaurrekoan. "Bi urtean 26 lege onartu dira". Nolanahi ere, Espainiako Auzitegi Konstituzioanalak lege horietako asko baliogabetu egin dituela salatu du, eta azpimarratu du horrek argi erakutsi duela marko autonomikoak mugak dituela.\nEspainiako Gobernuak hitzari eta elkarrizketari "beldurra" diela argi gelditu da, haren arabera; baina pozik dago, elkarrizketari bide eman diotelako. Horretarako legebiltzarreko mahaiko gainerako kideen papera ere ezinbestekoa izan dela ekarri du gogora, eta eskertuta agertu da bera bezala auzipetuta dauden kideekin.\nHitzaldi telematikorik ez\nCarles Puigdemontek inbestidura saioko hitzaldia telematikoki egitea da Junts per Catalunyak eta ERCk mahai gainean duten aukeretako bat; Skype bidezko bideo konferentzia baten bitartez egitea alegia. Espainiako Gobernuak, baina, hori egiteko modurik ez dagoela esan du.\nKataluniako Legebiltzarreko arautegia eta beste hainbat arautegi aztertu du Espainiako Gobernuak, eta ohartarazi du, ezin dela hitzaldia telematikoki egin. Bertan egon behar duela hitzaldia egiten duenak, eta hautagaiak berak egin behar duela hitzaldia.


Iñaki Segurola, Nere gorringotik\nBilbo, herri mundiala\nArrautzak dakartzat gaur, eta arrautzen gainean hitz egiteko asmoan etorri naiz.\nHasiko gara esanez arrautzaren grazietako bat, eta ez txikiena nere gusturako, bikoitza izatea dela, duala, bitarikoa. Horregatik da, besteak beste, gure gustukoa arrautza. Zuringoari eta gorringoari esker dauka arrautzak bitarikotasuna eta dualtasuna. Horretaz ari naiz ni; ez arrautzak platerean binaka ikusteko daukagun ohituraz. Ni, bestalde, tortilleroa ere banaiz, tortillero gastronomikoa bai behintzat, ez tortillero sexuala oraingoz behintzat, eta ezta tortillero pentsamenduzko edo jardunezkoa ere. Zergatik? Tortillan, arrautzopilean, dena bat delako, ez delako bereizten gorringorik eta zuringorik, eta neri “dena bat” horrek, “dena erabat”, “denok bat” eta horrelakoek ikara ematen didate eta bihotzerre esistentziala. Biko horrekin ez dugu esango ikaragarri lasai gelditzen naizenik, baina lasaixeago bai inondik ere. Hirua dut nik bestela maiteena, eta numerorik eza oraino maiteago, baina aukeran bataren eta biaren artean bia dut nahiena: “bat eta bestea”; “hori bai baina beste hori ere bai” edo “beste hori ez”, “gorria bere zuriarekin”, “zuria bere gorriarekin”; dialektika, kontraesana, kontraizana, edo nahiago bada, federik ez bat den ezerekin, bat den ororekin; federik ez litsik eta birbitsik ez duen bat bete batekin.\nZuringoa eta gorringoa ikusteko eta probatzeko hautsi beharra dago azala eta oskola. Hauts dezagun bada, eta esan dezagun hemen, mintzaleku honetan, ahal dela gure gorringotik mintzo garela, eta gorringoari gustatzen zaizkiola gauza onak. Hori da gorringoaren zera: gauza onak gustatzea, hau da, bizitzea, egia esatea edo gutxienez gezurra salatzea, eta ondo pasatzea. Gauza onak, arrazoizkoak eta bihotzezkoak. Ondo pasatzea esan dut, baina ez merkatuan dauden entretenigarriekin konturatu gabe aspertzea; “ondo bizitzea” ere esan nezakeen, baina hori oraindik arriskutsuagoa da, zeren merkatuak eta administrazioak hori ere neurtua baitaukate bere erakusgarri edo indikadore ekonomikoen bitartez, eta aise deklara dezakete gure aspermen, nazkamen, itomen eta gainerako men gaizto guztien gainetik, gu oso ondo bizi garela, hemen oso ondo bizi garela; indikadore horien numeroek ez dutela gezurrik esaten eta are gutxiago gure paradisu honetara etorri arteko onik ez zeukaten itotako subsaharianoen gorpuek.\nBo, gorringoaz ari ginen, baina zuringoaren txanda da. Zuringoari, marka da, baina ez zaizkio gauza onak gustatzen; gustatzen zaizkio inuzentekeriak, ergelkeriak; gustatzen zaizkio koipea, aparra, kea, gizena, gauza zuriak, ezgauzak. Gure zuringoa ez da biziaz, bizitzaz axolatzen; gure zuringoa gehienez ere biximoduaz axolatzen da, bixi-teatroaz, baina bereziki axolatzen, arduratzen, kezkatzen eta kakazten da esistitzeaz: horixe da bere gerra eta ezinbizia. Gure zuringoak hain maite duen esistitze hori da azaltzea, han eta hemen azaltzea, izena eta omena, fama, ospea, entzutea, ohorea, dirua, bedeinkazioa. Bizitzea eta esistitzea oso bi dira, oso bana dira. Eta hain da hori horrela non herri-hizkeran oso errotua egotera iritsi baita bizitzea eta esistitze hutsaren arteko kontrajartzea. Gure bailaran oso arrunta da, arruntegia eta ohizkoegia aukeran, konparazio batera, “ze, bizi al haiz?” galderari etsipenezko “bizi? bo, esistitu” esanez erantzutea. Eta oraino garbiago: esistitzeko, azaltzeko, aipatua edo referentea izateko ez dago berez bizirik egon beharrik ere. Hilda gero ere, asko, ikaragarri esisti daitekeelako, eta ezin ukatuzko referente izan. Eta, egia esan, referente garbi eta esistitzaile huts izateko ez dago hilda egotea bezalakorik. Hilda, hau da, mutu, baina oso aipatua.\nZuringoa oso umea da gorringoaren aldean; umekeriazko umea esan nahi dut, umea zentzurik txarrenean. Umekeriazko umeak aitatxorengandik espero du entzutea “oxo ondo ari xara, mattea”. Gure zuringo umetuak ere hitz politak entzun nahi ditu nonahi, igurtxiak eta mattematteak. Izen ona herrian, ospe ona auzoan, diru polit bat bankuan. Eta pretentsiodun jendearen, afaneko jendearen zuringoak nahi duena da asko esistitzea; gaur esistitzea ondoena neurtzen den tokian asko azaltzea. Toki hori gaur pantallan ikusten da hobekienik, eta toki horrek izena du Google. Honenbeste aldiz agertzen da zure izena Sarean, dena dagoen sarean; direnak, ez direnak eta ezin litezkeenak dauden sarean. Zure izena, zure izana eta zure irudia ere bai beharbada. “Honenbeste gugelaldi, horrenbestetxe zara”: holaxe da neurtzen gaur ospea eta esistitzea, gure zuringoaren barrutia.\nGorringoarekikoak ez dira hortain errexak neurtzen, numerotara ekartzen. Zenbat bizi da bat? Zentzurik ba al du horrek? Esan ere, esan al daiteke belarriari ondoez pixka bat egin gabe? Asko bizi, gutxi bizi, honenbeste bizi, ezdakitzein baino gehiago bizi, edo gutxiago bizi edo berdintsu... Ez, ez da hain errexa. Ez dago hori neurtuko duen gugelik, hori harrapatuko duen sarerik.\nSinetsarazi nahi zaiguna da zuringoa gorringoa dela, hau da, bizitzea esistitzea dela. Zuringoa gorringoa da, gorringoa zuringotzat har dezagun. Horixe da lortu nahi dena. Eta orduan, zuringoa gorringoa baldin bada, bizitzea esistitzea baldin bada, orduan, bizi-eredua, biziaren ispilua asko esistitzen duten edo direnen bizia da. Haietxena eta ez beste inoren bizitza eta bizimodua. Halakok hau-eta-hau lortu du, hau eta hura erosi edo saldu, han eta hemen izan da eta badoa berriro ere ezin atertuzko abiadan eta jasan; holako oso ezaguna da, eta oso aipatua: referente bihurtua dago, pertsona referentziala da gaur eguneko modan, politikan, artean; beste hura 13 kilo eta erdi argaldu da eta ikustekoa zegoen alfonbra gorriaren gainean beintiziko baino dotoreago; beste honek berriz 650 orriko tesia egin digu, alajaina, eta bazterrak harritu eta harrotuko omen dituena gainera. Horixe da zuringoa, gure mundu zuringotua, gure zuringoaren araberako mundua, desmundua, ezmundua. Baina kontuz: hori saltzen zaigu benetako bizitzat; hori saltzen zaigu gorringotzat, eta. ez ba, ez ba: zuringoa ez da gorringoa; bizia ez da esistitzea. Ezetz eta ezetz. Horixe esaten ikasi beharra dago. Eta aurren-aurrenik geure buruari, zeren exkaxaldietan, beltzaldietan, pattalaldietan. aise amiltzen da pertsona zuringoaren mendera. “Ba ote daki herriak, auzoak, munduak nere berri?”. “Ze uste ote dute benetan, ze pentsatzen ote dute nitaz?”. “Pena ematen ote dut?”. “Ez ote didate inbidiarik ezertan edo ezergatik?”. “Inor gelditzen al zait kalean begira?”. “Inork bururik jiratzen ote du kalean pasatzen naizelarik?”. “Zenbat agerraldi dauzkat gaur Googlen?, atzo baino gehiago?, lehengo astean baino gutxiago?”. Bai, pertsona eskasa da, eta bere bakarrean eskasago, txepelago, izuago, eta gorringoa zuringoa dela sinestera emanago, bizitzea esistitzea dela pentsatzera ekarriago.\nArrautza famatu dugu lehen, eta arrautzaren konparazio hau ekarri dugu gaurko irratiko uhinetara. Arrautzak daukan akatsik haundiena da, nahiz dela prejituta edo nahiz dela egosita, beti zuringoa gelditzen dela inguruan edo bistan. Zuringoak daukala gorringoa mendean hartua bezala, inguratua, setiatua; zuringoa dela ikusten errexena eta, adibidez, arrautza egosi bat sekula ikusi edo probatu ez duenak erremedio gabe usteko du aurreneko begiratuan arrautza gauza zuri bat dela eta kito. Orobat uste du mundu ergel zuringotu honek; azaltzea, esistitzea eta izen baten jabe egitea dela munduan egin daitekeen gauza taxuzkoena.\nLehen ere esan ditugu pantallaren kontuak, baina ahaztu egin zaigu esatea mundu guztiak dakiena: azaltzeko eta esistitzeko makina boteretsuena oraindik ere telebista dela. Hargatik gaude gu hemen irratian eta ez beste ezleku katodiko horretan. Ahal dela gorringotik mintzatu nahi genukeelako, eta diogun pantalla horretan azaltzeak egiten duelako gizabanakoa lehenaz gain tontotu, harrotu, tonto-harrotu eta zuringotu. Baina hori hutsa da edo kalte kolaterala; latzena da han esan litezkeen zuringokeriak eta pailazokeriak gorringotzat aurkezten eta saltzen dizkigutela. Horixe da beltzena.\nEsatarietako batek nere izen-deiturak sartu ditu Googlen, eta 28600 agerraldi atera zaizkio; nik berriz, ezin litekeela, akatsen bat egon behar duela; akatsa zuzendu eta 476 gugelaldi omen dira benetan. Nere gorringoak arnasa hartu du; zuringoari ez galdetuta hobe.


Errenteria Hiria Ipuin Lehiaketako sariak banatu dituzte | Errenteriako Hitza\nErrenteria Hiria Ipuin Lehiaketako sariak banatu dituzte\n2010/12/22\tKultura\tNork Errenteriako Hitza Pasa den larunbatean banatu zituzten XXX. Errenteria Hiria Ipuin Lehiaketako sariak, udaletxeko pleno aretoan egin zuten ekitaldi nagusian. Guztira, lau sari banatu zituzten, bi euskarazko atalean eta beste bi gaztelerazkoan. Ereintza elkarteak antolatu du lehiaketa hori.\nEuskarazko sailari dagokionez, sari nagusia hutsik geratu zen epaimahaiak hala erabaki zuelako. Joxan Arbelaiz saria, berriz, Aitor Albistur Pulidorentzako izan zen Prozesioa lanarengatik.\nGaztelerako atalari dagokionez, sari nagusia Miguel Sanchez Robles idazle murtziarrak lortu zuen Aún quedan paraísos en medio de los taxis lanari esker. Joxan Arbelaiz saria atal horretan Miguel Harina Mitxelenarentzako izan zen Ajedrez inempatable lanarengatik.\nJoxan Arbelaiz saria entregatu duten lehenengo aldia izan da aurtengoa. Hala, herriko ipuin onenaren sariaren izena beste horregatik ordezkatu dute, eta hemendik aurrera izen hori eramango du.\nIrabazleei dagokionez, Aitor Albistur oreretarraren «urte biribila» nabarmendu dute antolatzaileek, “aurten hamar sari jaso ditu idatzitako bertso paperekin, olerkiekin eta ipuinekin”. Gaztelerazko garaileei dagokienez, joan den urteko berak izan direla azaldu dute. Miguel Sanchez Robles “lan ugari publikatutako idazlea” dela jakinarazi dute, eta sari asko irabazitakoa. Miguel Harinak, berriz, urte batzuk daramatza sari berbera eskuratzen.\nEtiketak: ereintza, Errenteria Hiria Ipuin Lehiaketa, ipuin, sari Logging In...\tProfile cancel\nBerriketan.info Viewing item 1 to 5 (of 5 items) Igor Susaeta posted an update in the group Italiako Giroa 17 minutes ago\nIgor Susaeta posted an update in the group Italiako Giroa 21 minutes ago\nSartu da Beñat Intxausti 1.30era. Zortzigarren tokian bukatuko du Giroa. Igor Susaeta posted an update in the group Italiako Giroa 21 minutes ago\nIgor Susaeta posted an update in the group Italiako Giroa 22 minutes ago\nDuarte bigarren 16ra, Uran hirugarren 17ra, Betancur laugarren 20ra.